
ועדת העבודה, הרווחה והבריאות
07/03/2017

הכנסת העשרים
מושב שלישי
<פרוטוקול מס' 477>
מישיבת ועדת העבודה, הרווחה והבריאות
יום שלישי, ט' באדר התשע"ז (07 במרץ 2017), שעה 14:00
<סדר היום:>
<הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014 (פ/2021/20) (כ/549), של חה"כ קארין אלהרר, חה"כ מיקי רוזנטל, חה"כ עפר שלח, חה"כ דב חנין, חה"כ איציק שמולי.>
נכחו:

<חברי הוועדה:> 
מירב בן ארי – מ"מ היו"ר
אלי אלאלוף
חברי הכנסת:
קארין אלהרר 
<מוזמנים:> 
	הלשכה המשפטית, משרד הפנים 
	–
	שחר פרלמוטר

	הלשכה המשפטית, משרד הפנים 
	–
	נאוה אושר 

	אגף תקציבים, משרד הפנים 
	–
	תמי נאסה 

	ראש אשכול חברתי (ייעוץ וחקיקה), משרד המשפטים 
	–
	דן אורן

	ממונה משפטי, נציבות שוויון זכויות לאנשים עם מוגבלות, משרד המשפטים 
	–
	ערן טמיר

	ממונה נגישות ארצי, נציבות שוויון זכויות לאנשים עם מוגבלות, משרד המשפטים 
	–
	שמואל חיימוביץ

	ייעוץ וחקיקה, משרד המשפטים 
	–
	יפעת רווה

	מנהלת אגף א' הנדסת תנועה, משרד התחבורה והבטיחות בדרכים 
	–
	חן כהן

	עוזר יועמ"ש בט"פ, המשרד לביטחון פנים 
	–
	חיים אמיגה

	אגף התנועה, משטרת ישראל
	–
	רפ"ק אסנת ברוקנטל

	יועמ"ש, מרכז השלטון המקומי 
	–
	מירה סלומון

	מנהל אגף התנועה, עיריית תל אביב יפו 
	–
	חזי שוורצמן

	סגן מנהל אגף הפיקוח, עיריית תל אביב יפו 
	–
	יאיר אמר

	יועצת משפטית, עיריית תל אביב יפו 
	–
	איילת וינר

	יושב-ראש ועדת נגישות, פורום הארגונים לתקנות נגישות 
	–
	ישראל אבן זהב

	יועצת משפטית, עמותת נגישות ישראל, מלכ"ר 
	–
	עדי מרלה

	מנהל תחום רשתות שיווק המזון, איגוד לשכות המסחר 
	–
	נמרוד הגלילי

	יושב-ראש, העמותה הלאומית הישראלית למושתלי כליה ומטופלי דיאליזה 
	–
	עמוס כנף

	חבר ועד, העמותה הלאומית הישראלית למושתלי כליה ומטופלי דיאליזה 
	–
	עמוס בר

	יושב-ראש אהב"ה, ארגוני נכים 
	–
	אבנר עורקובי

	שדלן/ית (גורן עמיר יועצים בע"מ), מייצג/ת את פורום ה-15 הערים העצמאיות
	–
	רחל וידל


<ייעוץ משפטי:>
יעל סלנט
<מ"מ מנהל/ת הוועדה:>
אתי שבתאי
<רישום פרלמנטרי:>
טלי רם
<הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014 (פ/2021/20) (כ/549), של חה"כ קארין אלהרר, חה"כ מיקי רוזנטל, חה"כ עפר שלח, חה"כ דב חנין, חה"כ איציק שמולי>
<היו"ר מירב בן ארי:>
שלום לכולם. אני אחליף את יושב-ראש הוועדה, חבר הכנסת אלי אלאלוף, ונפתח את ישיבת ועדת העבודה, הרווחה והבריאות. היום ה-7 במרס 2017, ט' באדר תשע"ז. הנושא הוא הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014, של חברת הכנסת קארין אלהרר, חבר הכנסת מיקי רוזנטל, עפר שלח, דב חנין ואיציק שמולי. זה מהכנסת הקודמת, חל על הצעת החוק הזאת דין רציפות ולכן אנחנו דנים. 
אני קיבלתי איזושהי הקדמה, הובהרו לי כל העניינים וחילוקי הדעות, אבל ניתן לך חברת הכנסת אלהרר להציג. בבקשה, גברתי. 

<קארין אלהרר (יש עתיד):>
תודה רבה, גברתי היושבת-ראש. ההצעה הזו עברה גלגולים רבים מאוד. היא התחילה כהצעת חוק שהוגשה לוועדת שרים בימיו של גדעון סער כשר הפנים בקדנציה הקודמת, הועברה בקריאה טרומית ואז הגיעה לוועדה הזאת, ועדת העבודה, הרווחה והבריאות, עוד כשהשר חיים כץ היה יושב-ראש הוועדה.
בוועדה עברה הצעת החוק קריאה ראשונה במתכונת שונה מהמתכונת שעברה בוועדת השרים. היא עברה קריאה ראשונה. 

<היו"ר מירב בן ארי:>
טרומית קודם.

<קארין אלהרר (יש עתיד):>
טרומית וראשונה. השלטון המקומי כמובן הזדעק ואמר, אנחנו מפצירים בך לשבת אתנו, להגיע לפתרון. 

גברתי, אני לא אשת מדון. אין לי עניין להתעמת עם אף אחד. מה כן יש לי עניין? שיהיו חניות מוסדרות לנכים.
נפגשתי עם השלטון המקומי מספר רב של פעמים. בזמנו היה אודי היועץ המשפטי של השלטון המקומי. 
<מירה סלומון:>
כפיר. 

<קארין אלהרר (יש עתיד):>
כפיר, סליחה. כפיר היה היועץ המשפטי. נפגשנו פעמיים, נפגשנו גם בחדר צדדי עם נעה בן-שבת, היועצת המשפטית של הוועדה, עם נציגי המשטרה, עם המון-המון אנשים רלוונטיים. 
אני אמרתי – תשמעו, אני אהיה מוכנה אפילו לרדת מהצעת החוק אם תואילו בטובכם ותקצו עוד חניות לנכים. 
<היו"ר מירב בן ארי:>
מהרשויות המקומיות.

<קארין אלהרר (יש עתיד):>
כן, גברתי. יש תהליך הפוך שקורה. מחד, אינפלציה במתן תווי החניה. מאידך, לא מקצים עוד חניות לנכים.

מה המצב שקורה? אנשים עם תו נכה מוצאים את עצמם מול שוקת שבורה. אין חניות נכים, הם חונים במקומות שעדיין מבטיחים להם גישה בטוחה – על המדרכה לפעמים, באדום-לבן – ואז מה קורה, גברתי? הם צריכים להגיע לבתי-משפט ולהתחנן שיבטלו להם קנסות כי פקח כזה או אחר אמר, אתם הפרעתם לתנועה. זה מצב שלא ימשיך לקרות. 
<אבנר עורקבי:>
מגיעים.

<קארין אלהרר (יש עתיד):>
מגיעים בהמוניהם. 

<אבנר עורקבי:>
אני הגעתי, אני גם הגעתי.

<קארין אלהרר (יש עתיד):>
זה לא מצב שימשיך לקרות. שאלתי: תסכימו להקצות עוד חניות? את יודעת איזה תשובות קיבלתי? תהיה לנו בעיה עם התושבים. אם נקצה חניות לנכים, שלא משתמשים בהן כל היום, מה נגיד לתושבים, גם להם חסרות חניות, במיוחד במרכז תל-אביב, במקומות הומים. 
אני לא מספרת לכם על הצרות שלי, אל תספרו לי על שלכם, תעשו את העבודה. 

תראי, גברתי. לא הייתי מביאה את הבקשה לדיון אלא אם כן מיציתי את קצה גבולות המשא ומתן, לא בוועדה. מה אני צריכה עכשיו לנהל פה את הוויכוח, עדיף לנהל ויכוחים בחוץ, לכאן להגיע עם הסכמות. כל חבר כנסת טירון יודע את זה. 
<היו"ר מירב בן ארי:>
נכון.

<קארין אלהרר (יש עתיד):>
אבל אין לי עם מי להסכים ועל מה. ההצעה שהשלטון המקומי העביר לי היא הצעה שלא אומרת שום דבר.

<היו"ר מירב בן ארי:>
מה היא אמורה לומר?

<קארין אלהרר (יש עתיד):>
היא מתחילה לעשות חישובים – 60 מטר, פחות מ-60 מטר. כל בר דעת, בטח כל יועץ משפטי מתחיל, יודע שזה לא אמור להגיע בחקיקה ראשית, כל ה-60 מטר האלה.

אז מה הם רוצים? הם רוצים עוד פעם תקנות ועוד תקנות שיהיו בסמכות הבלעדית של הרשויות המקומיות, וכל אחד יעשה שבת לעצמו – זה מסכים, זה לא מסכים. מי עומד בתווך? נחשו. לא מתאים לי. לא יקרה. 
אני מציעה שתי הצעות, והשלטון המקומי יבחר מה מתאים לו יותר, ואני נכונה לכל אחת מהן. הצעה ראשונה – תתכבדו, נעביר את ההצעה שעברה בקריאה ראשונה גם להכנה לשנייה ושלישית. ההצעה בקריאה הראשונה אומרת, כל מה שהוא פריקה וטעינה בין 6:00 ל-10:00 בבוקר יהיה פריקה וטעינה, אחר כך הקצאה לנכים. 
<היו"ר מירב בן ארי:>
רק לנכים? 

<קארין אלהרר (יש עתיד):>
רק לנכים. 

<היו"ר מירב בן ארי:>
את אומרת מראש רק נכים? כי יש מקומות של פריקה וטעינה נגיד במרכז תל-אביב, זה עד 12:00, ואז כל אחד יכול לחנות שם. את אומרת מראש?
<קארין אלהרר (יש עתיד):>
אני אומרת, גברתי, או שתקצו עוד מקומות חניה - -
<היו"ר מירב בן ארי:>
או שתייעדו רק - - -
<קארין אלהרר (יש עתיד):>
- - או שתייעדו את זה. 

<היו"ר מירב בן ארי:>
את זה כבר ניסית להביא להם, והם התנגדו לזה, נכון?

<קארין אלהרר (יש עתיד):>
זה עבר בקריאה ראשונה – והם מזדעקים ולא רוצים, ולא מתאים. או הצעה חלופית. ניסחה היועצת המשפטית של הוועדה, ועל כך תודתי, הצעה חדשה שמדברת על תיקון לחוק שוויון זכויות לאנשים עם מוגבלות, שהיא דקלרטיבית והיא טובה לא פחות, שאני מוכנה גם ללכת אליה.
יגידו המכובדים מה הם רוצים. מפה צריך לצאת עם תשובה. לא רוצה לדחות את זה עוד. 

<היו"ר מירב בן ארי:>
אוקיי. 

<אבנר עורקבי:>
ההצעה השנייה גם תעבור קריאה שנייה ושלישית?

<קריאה:>
כן. 

<היו"ר מירב בן ארי:>
זו המטרה. תגידי לפרוטוקול מה ההצעה השנייה של היועצת המשפטית.
<קארין אלהרר (יש עתיד):>
תציג אותה היועצת המשפטית. 

<יעל סלנט:>
ההצעה השנייה הייתה לתקן את סעיף 19לט לחוק שוויון זכויות לאנשים עם מוגבלות ובעצם לקבוע חובה לקבוע בתקנות הקצאה של חניות נגישות לאנשים עם מוגבלות. 
ורק במאמר מוסגר נציין שבטיוטת התקנות שעכשיו מתגלגלת יש כבר התייחסות לנושא החניות, כלומר כל הגורמים הנוגעים בדבר בעצם ככל הנראה אינם חלוקים על עצם הסמכות לקבוע הוראות כאלה גם בנוסח של החוק כפי שהוא היום, כלומר גם ללא התיקון שאנחנו מציעים פה. 

ולכן, אם זה כבר ברור ורואים ביטוי לזה בטיוטת התקנות, אז עולה השאלה בעצם מאיפה נובעת ההתנגדות. אם בגלל אמות המידה ששמנו פה, זה משהו שאנחנו יכולים לדבר עליו, יכולים לנסות להגיע לגביו להסכמות. אנחנו כמובן רוצים להעביר חקיקה שהיא טובה ושהיא מתאימה, אבל אני חושבת שככל שהסמכות הזאת כבר היום ברורה אז באמת מקור ההתנגדות ברור קצת פחות. אולי כדאי להבין את הנקודה הזאת גם. 
<היו"ר מירב בן ארי:>
תודה. נציגת השלטון המקומי. 

<קארין אלהרר (יש עתיד):>
אני רק רוצה הבהרה מהנציבות. כמה זמן אנחנו מחכים לתקנות האלה?

<שמואל חימוביץ:>
שמואל חימוביץ, ממונה נגישות ארצי בנציבות שוויון זכויות לאנשים עם מוגבלות. אני רק כרקע רוצה להזכיר תיקון לחוק הרשויות המקומיות ב-1988 שדרש תוך חמש שנים לבצע הנמכות מדרכה בכל מקום - - -
<קארין אלהרר (יש עתיד):>
לא קרה עד היום בכל רשות. 

<שמואל חימוביץ:>
בדיוק. ועד היום לא כל הרשויות עשו בכל מקום כמו שצריך. התקנות של נגישות דרכים כחלק מחוק שוויון זכויות לאנשים עם מוגבלות אולי יאפשרו בכל זאת הגדרה ואכיפה של הדברים תחת חוק השוויון. התקנות האלה עדיין לא פורסמו, הן עדיין בדיונים.
<קארין אלהרר (יש עתיד):>
ממתי הן היו אמורות להיות מפורסמות?
<ערן טמיר:>
ב-2006.

<קארין אלהרר (יש עתיד):>
אתם יודעים מה התאריך היום?
<היו"ר מירב בן ארי:>
אדוני, מאיפה אתה?
<ערן טמיר:>
ערן טמיר, נציבות שוויון זכויות לאנשים עם מוגבלות. 

<היו"ר מירב בן ארי:>
אני רוצה לשמוע את השלטון המקומי. 

<מירה סלומון:>
מירה סלומון, מרכז השלטון המקומי. תודה לך, גברתי. אני מבקשת גם אני להעלות את הדברים שהיו ונעשו ומחשבות שהיו בקשר לזה. 

חברת הכנסת אלהרר יחד עם קבוצת חברים אחרים הגישה הצעת חוק פרטית, שלימים עברה קריאה ראשונה בכנסת הקודמת. הצעת החוק, בנוסח המקורי שלה, התייחסה לחובה לאפשר לנכים לחנות בתחומי פריקה וטעינה בין השעות 10:00 בבוקר ועד 06:00 בבוקר שלמחרת, ללא התייחסות לתחומי הפריקה והטעינה, האם מדובר בתחומים שבהם פריקה וטעינה מתבצעת בשעות מאוחרות, לאחר השעה 10:00, אולי אפילו בשעות הלילה, ללא התייחסות לצרכים של הציבור בתחומי הפריקה והטעינה, לצורך הציבורי הכולל ולא רק של ציבור הנכים.
אנחנו הבהרנו, הסברנו את זה בצורה הכי ברורה שאפשר, שהצעת החוק בנוסח המקורי שלה למעשה מאיינת את היכולת של הפריקה והטעינה בתחומי פריקה וטעינה. היא למעשה מייצרת מצב של עומס על הכבישים, לא רק על תחומי החניה, לא רק על מקומות החניה, אלא גם על הכבישים, על הדרכים. כאשר יש בתחומי הפריקה והטעינה רכב שחונה ומשאית לא יכולה לבוא ולפרוק משא, היא חונה במה שקרוי בלשון עממית, double parking, חונה בחניה כפולה, היא למעשה חוסמת את הכביש, היא מייצרת פקק של תנועה, היא מפריעה לתנועה ולסדר הציבורי. ולכן, סברנו שהצעת החוק בנוסח המקורי שלה היא לא הצעת חוק נכונה - - 
<קארין אלהרר (יש עתיד):>
אני יכולה להשיב?

<היו"ר מירב בן ארי:>
לא. שנייה. תני לי, קארין.
<מירה סלומון:>
- - וביקשנו לקיים דין ודברים עם חברת הכנסת אלהרר בנושא. כפי שציינה חברת הכנסת אלהרר, אכן גלגולים רבים גולגלו ושונו. אנחנו הנחנו לפני הוועדה, כמו גם בפני חברת הכנסת אלהרר, הצעה. ההצעה שלנו למעשה אומרת שכאשר יש תחום פריקה וטעינה שהוא תחום פריקה וטעינה למשך כל שעות היממה, הרשות המקומית תהיה מחויבת – מחויבת בחקיקה ראשית, דבר שאפשרי לעשות אותו – מחויבת לייצר מקום חניה לנכה בטווח של 60 מטרים מתחום הפריקה והטעינה.
<יעל סלנט:>
כמה חניות זה בכלל אמור להוסיף? 

<מירה סלומון:>
אם אפשר רק להשלים את ההסבר, אני גם אתייחס לשאלה הזו. כאשר מדובר בתחום פריקה וטעינה שבו שעות הפריקה והטעינה הן לא 24 שעות ביממה ומדובר בתחום - - -

<היו"ר מירב בן ארי:>
גברתי, בואי נתמקד. במקומות שהם 24 שעות, את אומרת 60 מטר, שם יוקצה מקום חניה לנכים?

<מירה סלומון:>
בתוך טווח של 60 מטרים. 

<היו"ר מירב בן ארי:>
כמה יש כאלה?

<מירה סלומון:>
תחומי פריקה וטעינה של 24 שעות ביממה, לא רבים במיוחד. 

<קארין אלהרר (יש עתיד):>
כמה? מספר.

<איילת וינר:>
איילת וינר, עיריית תל-אביב. אני יכולה לומר שההצעה שלנו לא רק על מקומות החניה שהם לפריקה וטעינה משך 24 שעות אלא כל ההצעה מייצרת כמה עשרות של מקומות חניה נוספים לנכים. 

<היו"ר מירב בן ארי:>
אבל זה בתל-אביב, איילת. 

<מירה סלומון:>
וזה ביחס לתל-אביב בלבד. 
<איילת וינר:>
אנחנו עשינו עבודה, בדקנו את זה.

<היו"ר מירב בן ארי:>
אין לי ספק.

<מירה סלומון:>
אני לא השלמתי את כל המודל כמובן. דיברתי על מצב של פריקה וטעינה 24 שעות ביממה, התחלתי לדבר על תחום פריקה וטעינה שהוא פחות מ-24 שעות ביממה.

<היו"ר מירב בן ארי:>
אוקיי. אז מה ההצעה של פחות מ-24 שעות?

<מירה סלומון:>
כאשר מדובר בתחום פריקה וטעינה שהוא פחות מ-24 שעות ביממה ותחום הפריקה והטעינה הוא באורך של 24 מטרים ומעלה, צריכה הרשות המקומית לייצר מקום חניה לנכה בתוך טווח של 60 מטרים בשעות שהן לא שעות פריקה וטעינה. 

<היו"ר מירב בן ארי:>
אני התבלבלתי, אני אומרת לעצמי מה יחשוב הנכה. המרחק הזה של 24 מטר בין השעות - - -

<מירה סלומון:>
מקום החניה לנכה יהיה מסומן ברור. חייבים להסביר שגם תחומי פריקה וטעינה, כשהם מוגבלים בשעות, שיש שעות - -

<היו"ר מירב בן ארי:>
אני יודעת איך זה נראה. 

<מירה סלומון:>
- - גם זה מתומרר. הדברים הם מאוד ברורים. 

<קארין אלהרר (יש עתיד):>
את יכולה אבל לתת מספרים? 

<היו"ר מירב בן ארי:>
אין לה. 

<קארין אלהרר (יש עתיד):>
כמה חניות זה נותן?

<מירה סלומון:>
אמרנו, אנחנו התחלנו לאגם נתונים בנקודה הזאת. לעיריית תל-אביב מדובר בתוספת של עשרות מקומות חניה.

<היו"ר מירב בן ארי:>
אל תיקחי את תל-אביב כדוגמה. אני מכירה את תל-אביב, אני גרה שם. קחי לדוגמה – אפילו לא נלך לדימונה או ירוחם. ראשון.
<מירה סלומון:>
אנחנו התחלנו לאגם נתונים. לצערי, בסד הזמנים הזה עדיין לא הספקנו. אנחנו בודקים את הסוגיה הזאת. פנינו לחולון, פנינו לראשון, פנינו לפורום ה-15 לכל הרשויות הגדולות. פנינו לעיריית ירושלים. אנחנו מאגמים נתונים באשר לתוספת מקומות החניה. 

<היו"ר מירב בן ארי:>
את יודעת שהחוק הזה – עזבי שזה מהכנסת הקודמת – אבל ההתייחסות הזאת שלכם של ה-60 מטר, לפני כמה זמן הציעו לך אותה?

<קארין אלהרר (יש עתיד):>
שבוע שעבר. 

<היו"ר מירב בן ארי:>
ועד עכשיו מה? לא היו רעיונות?

<קארין אלהרר (יש עתיד):>
עבר המון זמן. אני לא יודעת מה זה אומר. מספרים, דברו איתי מספרים. 

<היו"ר מירב בן ארי:>
אין מספרים. 

<קארין אלהרר (יש עתיד):>
אני רוצה להוסיף עוד משהו. אין שום בעיה, הבנתי את הרעיון של פריקה וטעינה לאורך כל שעות היממה. 

<היו"ר מירב בן ארי:>
זה הם נגד.

<קארין אלהרר (יש עתיד):>
הם נגד, אני מבינה שגם המשטרה נגד.

<היו"ר מירב בן ארי:>
תכף המשרד לביטחון פנים יתייחס. 

<קארין אלהרר (יש עתיד):>
אין בעיה, אני מקבלת את זה. לגבי פריקה וטעינה לתקופת זמן מסוימת, בשאר השעות אתם כן מוכנים?

<מירה סלומון:>
אז כמו שאמרנו, בשעות שהן לא שעות פריקה וטעינה, כאשר מדובר בתחום פריקה וטעינה שהוא באורך של 24 מטרים ומעלה - - -

<ישראל אבן זהב:>
כמה כאלה יש בכלל?

<היו"ר מירב בן ארי:>
אני רוצה לשאול שאלה, שאלת תם. פריקה וטעינה, כתוב על השלט מ-6:00 עד 10:00 בבוקר – נגיד, סתם, לצורך העניין, או עד 12:00. השאלה שלי האם אי-אפשר לרשום למטה כמו שעושים נגיד בתל-אביב, הם כותבים בתל-אביב משתים-עשרה עד שש מותר לכל רכב. אז אני שואלת למה אי-אפשר לרשום משתים-עשרה עד שש לרכב נכה. 

<מירה סלומון:>
התשובה לכך היא שאנחנו סבורים שציבור הנכים הוא רק אחד הציבורים שצריך לעשות שימוש בתחומי החניה בעומסי חניה שקיימים, וכדי לאזן בין הצרכים של כלל האוכלוסיות לא נכון יהיה לקבוע שכל תחום הפריקה והטעינה אחרי שעות הפריקה והטעינה ייועד לשימוש לחניית נכים בלבד.

<היו"ר מירב בן ארי:>
אז אין בעיה. תגדירי שלוש משש מתוכן רק של נכים. 
<מירה סלומון:>
זה המודל שאנחנו מדברים עליו, כאשר מדובר בתחום פריקה וטעינה שעולה על 24 מטרים, התחום עצמו הוא תחום גדול, כלומר הוא משרת מתחם גדול.
<היו"ר מירב בן ארי:>
של נגיד עשר מכוניות. 

<מירה סלומון:>
24 מטרים, כמה זה?

<קריאה:>
חמש. פחות מחמש.
<קריאות:>
- - -

<ישראל אבן זהב:>
ארבע מכוניות נכים. 

<מירה סלומון:>
ארבע-חמש מכוניות.

<היו"ר מירב בן ארי:>
טוב. הבנתי. 

<מירה סלומון:>
לא מדברים על יחיד, אנחנו מדברים באופן כללי. כאשר מדובר בתחום פריקה וטעינה שהוא קצת יותר משמעותי, כמו שאמרנו, ארבעה-חמישה רכבים, או אז הרשות המקומית תקצה מקום חניה אחד בתחום של 60 מטרים. 

<היו"ר מירב בן ארי:>
תודה רבה.

<מירה סלומון:>
יכול להיות שבתוך תחום הפריקה והטעינה, אבל בטווח של 60 מטרים מתחום הפריקה והטעינה.

<היו"ר מירב בן ארי:>
אני מבינה אותך. גם אני בתור תל-אביבית שאין לי חניה, כן, זה יכול להיות יפריע לי שארבע מתוך החמש, אבל מצד שני את שומעת פה את הנציבות שאומרים, ובצדק, שכל כך הרבה שנים כבר לא הקצו. אז גם יש יותר מכוניות בכבישים, לצערנו יש מה שנקרא יותר ויותר אנשים שצריכים את החניות האלה, אבל אין להם. אין להם את האפשרות לחנות. 

<איילת וינר:>
אני רוצה להסביר. מעבר למקומות החניה שמדובר בהם, ואני מבינה את הצורך בתוספת ולכן אנחנו גם העלינו את ההצעה, יש מקומות חניה ציבוריים לנכים, בתל-אביב בסביבות 1,300 מקומות כאלה, ועוד כ-1,000 מקומות חניה צמודים לנכה לפי מספר.
<היו"ר מירב בן ארי:>
1,000 עם מספר, איילת, מתוך 1,300?
<איילת וינר:>
לא. בנוסף ל-1,300 שהם ציבוריים. 

<היו"ר מירב בן ארי:>
כמה תווי חניה לנכים בתל-אביב?

<איילת וינר:>
זה אני לא יודעת לומר. 

<היו"ר מירב בן ארי:>
הבנתי. הנקודה שלכם ברורה.

<מירה סלומון:>
ברשותכם, עוד כמה משפטים. כמו שמסרה איילת נתונים ביחס לעיריית תל-אביב, הנתונים האלה לא לוקחים בחשבון כמה רכבים באופן כללי מגיעים לתל-אביב, כמה מגיעים לצורך הפעילות השוטפת בעיר כמו תל-אביב, כמה צריכים חניה, מה צפיפות החניה, כמה מגרשים יש שאפשר לעשות בהם שימוש.

<היו"ר מירב בן ארי:>
בסדר, אני לא אתחיל עכשיו לספור כל חניה בתל-אביב.

<מירה סלומון:>
זאת אומרת, כאשר הרשות המקומית מייצרת את התוכנית שלה של הקצאת חניות במרחב הציבורי, במובחן מחניונים, ממגרשים, במרחב הציבורי, היא לוקחת בחשבון הרבה מאוד שיקולים ולא רק שיקול של חניית נכים, לא רק עיריית תל-אביב כמובן. 

<היו"ר מירב בן ארי:>
זה ברור. הנקודה ברורה. משפט אחרון, אני רוצה לשמוע עוד דוברים.

<מירה סלומון:>
לעניין הנגישות. נושא הנגישות, שהוא חשוב מאוד גם לשלטון המקומי, הוא נושא שיש עמו קושי אמיתי, משמעותי, לרשויות המקומיות. אנחנו לא מתוקצבים כמו שצריך בעלויות שנדרשות.
<אבנר עורקבי:>
היה לכם בג"ץ בנושא הזה. היה לכם בג"ץ - - -

<היו"ר מירב בן ארי:>
אל תפריע. 

<מירה סלומון:>
אנחנו לא מתוקצבים - - -

<אבנר עורקבי:>
היה להם בג"ץ בנושא הזה.

<היו"ר מירב בן ארי:>
אבנר, פה לא מנהלים דיון בצעקות. זה לא מתאים. 

<מירה סלומון:>
אנחנו לא יכולים לעמוד במטלות שהוטלו עלינו, אנחנו חשופים לסנקציות פליליות. עובדים אחראים אצלנו חשופים וגם נחקרו, וגם באזהרה, על-ידי נציבות - - -

<היו"ר מירב בן ארי:>
על מה הם נחקרו?

<מירה סלומון:>
על אי עמידה ביעדים שקבע חוק הנגישות. 

<ערן טמיר:>
אנחנו - - -

<היו"ר מירב בן ארי:>
רגע, אדוני. אני יודעת.

<ערן טמיר:>
נשמח להגיב על זה.

<היו"ר מירב בן ארי:>
תרשום ואני תכף אחזור אליכם. אני רוצה שגברתי תסיים ואני רוצה לשמוע את המשרד לביטחון פנים.

<מירה סלומון:>
בהחלט, אני ממש על סף סיום, ואני מודה על הסבלנות של הוועדה. נכון להיום, חוק הנגישות לא מייצר התייחסות אופרטיבית אקטיבית לנושא של הנגשת מקומות חניה לנכים. הוא מתייחס באופן כללי לדרכים, כאשר השר קובע בתקנות נושאים כאלה ואחרים.

ההעלאה של החובה לתכנן, לבצע, ליישם תוכנית של הקצאת מקומות חניה לנכים במסגרת חוק הנגישות מכניסה אותנו לכל הבעיות שיש לנו כבר היום עם חוק הנגישות, שזה סד זמנים - - -

<היו"ר מירב בן ארי:>
 בסדר, אני לא פותחת עכשיו את כל חוק הנגישות. 

<מירה סלומון:>
לכן – זו הנקודה האחרונה שלי – לכן אנחנו מתעכבים גם על הצעת החוק שניסחה הוועדה, שמשתמשת באכסניה של חוק הנגישות במסגרת הטלת החובה על הרשות המקומית לתכנן תוכנית להקצאת מקומות חניה. תודה רבה.

<היו"ר מירב בן ארי:>
תודה רבה. המשרד לביטחון פנים. בבקשה, מי מציג?

<חיים אמיגה:>
חיים אמיגה, לשכה משפטית. אנחנו חושבים שהצעת החוק שעברה ועדת שרים היא בעייתית.

<קארין אלהרר (יש עתיד):>
לא ועדת שרים. קריאה ראשונה. 

<היו"ר מירב בן ארי:>
קריאה ראשונה היא עברה כבר.

<חיים אמיגה:>
עברה קריאה ראשונה, היא בעייתית בגלל שני אלמנטים. 

<דן אורן:>
אם אפשר הערת הבהרה. אני חושב שמה שחברי מדבר עליו זה שהצעת החוק - -

<היו"ר מירב בן ארי:>
הקודמת. 

<דן אורן:>
- - עברה קריאה ראשונה בכנסת הקודמת. יש הליך כזה לפי חוק הרציפות של החלת דין רציפות, שלקראתו הממשלה צריכה לקבוע עמדה. אז יש החלטה של ועדת שרים בכנסת הזאת שאומרת, הממשלה תומכת בהחלת דין רציפות.

<היו"ר מירב בן ארי:>
בכנסת התשע-עשרה, לא זאת.

<דן אורן:>
לא, בזאת. הממשלה תומכת בהחלת דין רציפות, אבל בתנאי מסוים שכל החניה תהיה באזור שמיועד לפריקה וטעינה רק ל-25 דקות. 

<היו"ר מירב בן ארי:>
ראיתי את זה. 
<קארין אלהרר (יש עתיד):>
לא, זה לא זה.

<יעל סלנט:>
אבל לזה הממשלה גם מתנגדת.

<היו"ר מירב בן ארי:>
גם לזה מתנגדים. 

<דן אורן:>
הבנתי, רק רציתי להבהיר. אני אבקש את רשות הדיבור אחר כך.

<קארין אלהרר (יש עתיד):>
הם מתנגדים לכול. 

<חיים אמיגה:>
ההצעה עברה דין רציפות בשני תנאים: א. 25 דקות; ב. שזה יהיה בתיאום כל המשרדים הנוגעים בדבר, בין השאר המשרד לביטחון פנים. ההצעה הזאת מעלה בעצם בעייתיות כפולה.

<היו"ר מירב בן ארי:>
אבל למה אתה מתייחס? לחוק החדש של שוויון זכויות לאנשים עם מוגבלות?

<קריאה:>
לכחול. 

<קארין אלהרר (יש עתיד):>
עבר רציפות.

<חיים אמיגה:>
האלמנט הבעייתי הראשון, ברגע שחונים בחניה שמיועדת לפריקה וטעינה זה יכול ליצור במקרה הטוב יותר הפרעה לתנועה, במקרה הפחות טוב אפילו עד כדי סיכון כי בעצם כמו שנאמר כאן, אותה משאית שמגיעה לפרוק נתקלת - - -

<היו"ר מירב בן ארי:>
חיים, אבל בוא נתייחס בהנחה שהפריקה והטעינה מוגבלת עד שעה מסוימת והרכב נכה או רכב רגיל כמו שיש גם היום, חונה אחרי השעות. תסביר לי מה מסכן פה.

<חיים אמיגה:>
אני אומר, אם חונים בפריקה וטעינה לא בשעות הפריקה - - 
<היו"ר מירב בן ארי:>
לא בשעות.

<חיים אמיגה:>
- - אין לנו בעיה עם זה.

<קארין אלהרר (יש עתיד):>
תודה.

<היו"ר מירב בן ארי:>
נו, אז מה הבעיה.

<חיים אמיגה:>
הבעיה יכולה להיווצר - - -

<היו"ר מירב בן ארי:>
חיים, אני לא שם. בוודאי. גם חברת הכנסת אלהרר. מה שאנחנו הולכים לומר כאן זה שאנחנו מדברות על השעות שמראש הפריקה והטעינה – היא תגיד עכשיו שבאזור של דרום תל-אביב היא רוצה להגדיר עד שתים-עשרה באזור הזה, היא רוצה להגדיר את שעות הלילה – זו החלטה. בגלל זה לא הצלחתי להבין מה מסוכן כשאתה בא אחרי. 

<חיים אמיגה:>
אם יתאפשר לקבוע שעות של פריקה וטעינה ומדובר, כל הצעת החוק הזאת מדברת על אותן שעות שאין פריקה וטעינה בהן - - 
<קארין אלהרר (יש עתיד):>
כן. 

<היו"ר מירב בן ארי:>
כן.

<חיים אמיגה:>
- - אז מבחינת המשרד לביטחון פנים אין בעיה. 

<קארין אלהרר (יש עתיד):>
תודה.

<היו"ר מירב בן ארי:>
יפה. משרד הפנים. בבקשה אדוני.

<שחר פרלמוטר:>
שחר מהלשכה המשפטית. לגבי ההצעה הראשונה של חברת הכנסת ושעות שבהן לא ניתן לפרוק ולטעון, ככלל, אנחנו לא מתנגדים. ההצעה עברה קריאה ראשונה. אנחנו כן חושבים שצריך לשייף ולהתאים את השעות.

<קארין אלהרר (יש עתיד):>
בסדר גמור.

<שחר פרלמוטר:>
כולנו מבינים שפריקה וטעינה היא לא רק עד השעה 10:00.

<היו"ר מירב בן ארי:>
ברור. 

<קארין אלהרר (יש עתיד):>
מסכימה.

<שחר פרלמוטר:>
אני חושב שצריך ואפשר, אני חושב שאפשר לגשר בין מה שאת מציעה – לכאורה עשר עד שש בבוקר, כשאת אומרת שגם את מבינה - - -

<קארין אלהרר (יש עתיד):>
אין לי בעיה.

<שחר פרלמוטר:>
לבין מה שמרכז השלטון המקומי אומר, שניתן להקצות גם בתוך הפריקה וטעינה ביחס לציבור הרחב. אני חושב שאפשר לעבוד על זה. אפשר לקחת את ההצעה מהשטח ולעבוד עליה. 

<היו"ר מירב בן ארי:>
אוקיי.

<שחר פרלמוטר:>
ואני לא ארחיב על כך. זה מצריך תיאום. לגבי ההצעה השנייה - - -

<היו"ר מירב בן ארי:>
עזוב. 

<שחר פרלמוטר:>
לגבי חוק שוויון זכויות - - -

<היו"ר מירב בן ארי:>
אני רוצה שנתמקד. 

<קארין אלהרר (יש עתיד):>
אני לא הצלחתי. אתה יכול לעזור? כי אנחנו לא הצלחנו. 

<היו"ר מירב בן ארי:>
אנחנו נעזור.

<שחר פרלמוטר:>
יש צד שנדרש תיאום אתו. אני באתי באופן אישי לכל פגישה שזומנתי. המון פגישות שזומנתי, משרד הפנים הגיע ונכח וחיווה דעתו וניסה לסייע, בין בנוסח ובין בדרך אחרת. אנחנו חושבים שההצעה של מרכז השלטון המקומי היא ראויה. אפשר לעבוד עליה. אני לא אומר שלי כשלעצמי, אין לי השגות מקצועיות, אבל אפשר לעבוד על זה.

<היו"ר מירב בן ארי:>
בסדר גמור.

<יעל סלנט:>
ההצעה של מרכז השלטון המקומי, בעצם אחת הטענות ששמענו בדיונים המקדימים זה שקשה שהשלטון המרכזי יקבע לשלטון המקומי כי השלטון המקומי בעצם יודע הכי טוב מה מתאים לכל רשות ורשות. גם מרכז השלטון המקומי כתב את זה בנייר העמדה שלו. 

הכלל שאתם מציעים, חוץ מזה שאנחנו לא מבינים מה הוא אומר במספרים ואם הוא בכלל מוסיף חניות לנכים, כמה חניות הוא מוסיף, באיזה אזורים הוא מוסיף. 
<היו"ר מירב בן ארי:>
בסדר, היא תכין לנו גם שיעורי-בית. 

<מירה סלומון:>
נכון. 

<יעל סלנט:>
אנחנו גם רוצים לציין שמדובר באמת בכלל שאתם רוצים לשים אותו בחקיקה ראשית, הוא כלל קשיח, ייתכן שהוא לא מתאים לכל הרשויות, אנחנו לא יודעים. ואתם טוענים מצד אחד שהרשות המקומית צריכה את הגמישות שלה אבל מצד שני באים ואומרים באותה נשימה שרוצים לקבוע את הכלל הקשיח הזה בחקיקה, והדואליות הזאת מעלה תמיהה, כלומר קצת קשה לנו להתנהל מול ההיגיון הפנימי הזה.
<היו"ר מירב בן ארי:>
תודה. בבקשה, אני רוצה לשמוע אתכם. 

<שמואל חימוביץ:>
שמואל חימוביץ, ממונה נגישות ארצי בנציבות שוויון זכויות לאנשים עם מוגבלות. אנחנו חושבים שככל שזה יהיה משהו שהוא יהיה חלק מחוק שוויון זכויות לאנשים עם מוגבלות זה ייתן לנו את הכלים גם בסופו של דבר לעמוד על כך שהדבר הזה יתממש. 
הקביעה שדרך תקנות הנגישות, פרק דרכים, יקבעו פרמטרים ודרכים כדי לייצר את החניות האלה, אני חושב היא האכסניה הראויה לקדם את הדברים האלה. 

ככל שזה לא יתקדם ולא ילך לכיוון הזה, כמובן שכל תוספת של חניות לנכים במרחב הציבורי - - -

<היו"ר מירב בן ארי:>
מתי הייתה תוספת של חניות? זה מה שאמרת מ-2006?

<שמואל חימוביץ:>
עד 2006 היו אמורות להיות תקנות נגישות דרכים. הן עדיין לא פורסמו.

<היו"ר מירב בן ארי:>
אין תקנות.

<שמואל חימוביץ:>
ואין תקנות. בתוך זה יש טיוטה שמדברת על פרמטרים מסוימים לגבי חניות נכים. עכשיו אני גם שומע שהולכת להיות התנגדות האם בכלל להחיל את הדברים האלה בתוך תקנות נגישות דרכים. 

לכן, אדרבה, שיהיה ברור שזה חלק מהעניין. חייבים להכניס לתוך חוק השוויון אמירה שמסמיכה ודורשת התייחסות גם לנושא חניות הנכים במרחב הציבורי. 

<היו"ר מירב בן ארי:>
בסדר גמור.

<ערן טמיר:>
אני מבקש להשלים את מה ששמואל אמר.

<היו"ר מירב בן ארי:>
אתם כולכם מאותו ארגון? 

<ערן טמיר:>
לא. 

<שמואל חימוביץ:>
זה לא ארגון. 

<דן אורן:>
אנחנו שלושתנו ממשרד המשפטים. אני מייעוץ וחקיקה והם מנציבות שוויון זכויות לאנשים עם מוגבלות.

<היו"ר מירב בן ארי:>
הבנתי. טעות שלי. 

<ערן טמיר:>
אנחנו נציבות שנמצאת במשרד המשפטים. אני רוצה להוסיף למה ששמואל אמר. קודם כול מבחינתנו ברור שהחוק היום, החוק שלנו בפרק שעוסק בדרכים, חייב להתעסק גם בנושא של חניות. 

שתי האופציות שמונחות פה על השולחן הן טובות, אבל רק דבר אחד אני צריך להגיד לגבי האופציה הראשונה שעוסקת במקומות שמיועדים לפריקה וטעינה, ועוד בהתייחס להצעה. חייבים להבטיח שזה באמת מוסיף חניות. 

<קארין אלהרר (יש עתיד):>
נכון.

<ערן טמיר:>
אם אנחנו מדברים על מצב שבו, כמו שהם אומרים, ב-60 מטר רדיוס צריכה להיות חניה, יכול מאוד להיות שיש שם שתי חניות כבר עכשיו. 

<היו"ר מירב בן ארי:>
ברור.

<ערן טמיר:>
ולכן, כל חקיקה שתעשה את זה ושתתייחס לפריקה וטעינה צריכה להבהיר שמדובר על איזושהי תוספת. לכן, הנוסח שהוצע על-ידי הייעוץ של הוועדה הוא נוסח טוב כי הוא באמת אומר – בואו תסתכלו על המכלול, תראו את הדברים בצורה מלאה, את כל הפרטים, איפה יש מרפאות - - -

<היו"ר מירב בן ארי:>
כן, מספר התושבים.

<ערן טמיר:>
איפה יש מרפאות, כמה תושבים. תעשו את החשבון.

<היו"ר מירב בן ארי:>
את הצורך במקומות חניה נגישים. 

<ערן טמיר:>
אם זה לא יקרה, והולכים על הסיפור של פריקה וטעינה, אז צריך לחשוב על ניסוח. אפשר לחשוב על כמה רעיונות, זה כרגע לא המקום, שבאמת יהיה ברור שזה תוספת. 

<קארין אלהרר (יש עתיד):>
זה המקום. זה המקום. 

<ערן טמיר:>
אם זה המקום, ודאי - - -

<קארין אלהרר (יש עתיד):>
לא, ערן. צריך לגמור עם זה. 

<ערן טמיר:>
אז אני אומר, בוודאי אי-אפשר ללכת על מהלך של 60 מטר אלא כשיש מקומות של פריקה וטעינה, ובהנחה של בשעות שלא מיועדות לפריקה וטעינה, וגם שלא יהפכו לנו את כל המקומות מיועדים לפריקה וטעינה למקומות שהם 24 שעות, אז המקומות האלה ייועדו לאנשים עם מוגבלות ולא לחניות אחרות. לא לחניות אחרות, אלא אם כן מדובר בחניה רחבה ואז אני מוכן שאם יש שם חמישה מקומות, אז שלושה יהיו לחניית נכים. 
אני רוצה להזכיר עוד שני דברים. אחד, אנשים עם מוגבלות לא יכולים להשתמש בתחבורה ציבורית באותה מידה שאנשים בלי מוגבלות יכולים להשתמש בתחבורה ציבורית. לכן כל הגישה בתחום של חניות שנעשית היום, שאומרת בואו נצמצם את החניות כדי שאנשים ישתמשו בתחבורה ציבורית נכונה - -
<היו"ר מירב בן ארי:>
לא רלוונטי. 

<ערן טמיר:>
- - אבל הרבה פחות רלוונטית לאנשים עם מוגבלות. אני רוצה להזכיר למשל שאוטובוסים, תחבורה בין-עירונית היום, לא חייבת להיות נגישה. היא לא נגישה. לא רק שהיא לא חייבת, היא לא נגישה.

<קריאה:>
גם העירונית. 

<ערן טמיר:>
זאת אומרת, אנשים מחויבים להשתמש ברכבים שלהם. והערה אחרונה כי בכל זאת נאמר פה לפרוטוקול. הרשויות המקומיות אכן הגישו לא בג"ץ אחד. שניים. שני הבג"צים נדחו כנגד אכיפה שלנו. האכיפה שלנו הייתה מידתית, נכונה, ראויה. גם כשזימנו לחקירה פלילית, בדרך כלל זה על דברים שבכלל לא עולים כסף או דברים שקיבלו מאה אחוז תקצוב ממשרד התחבורה, אבל זה שאלות של סדרי עדיפויות. אנחנו עושים את הדברים בזהירות, נמשיך לעשות את זה. ראו את המשך דרככם בנושא הזה, זה הכול.

<היו"ר מירב בן ארי:>
תודה. מה רצית להוסיף?

<דן אורן:>
שמי דן אורן, אני מייעוץ וחקיקה, ראש אשכול חברתי בייעוץ וחקיקה ומקדם זכויות של אנשים עם מוגבלות מאז שאני במשרד, מ-93'. 

נראה לי שההצעה שיש לה יותר סיכוי להתקדם היא ההצעה הראשונה, זו שעברה בקריאה ראשונה כי זו בעצם הצעה שהממשלה בוועדת שרים תמכה בה. אומנם היא התנתה את זה בתנאי מסוים של 25 דקות.

<קארין אלהרר (יש עתיד):>
אבל הנה - - -

<דן אורן:>
מה שמאוד מקובל זה שאם במהלך הליכי החקיקה משרדי הממשלה הנוגעים בדבר, והנה באו חברי גם מהמשרד לביטחון פנים וגם ממשרד הפנים ואמרו שלתוך ההצעה הזאת – עם שיח מסוים, צריך לשבת על זה, צריך לעבד את זה – אבל הם יוכלו להתכנס סביב ההצעה הזאת - - 

<שחר פרלמוטר:>
של פריקה וטעינה.

<דן אורן:>
- - ואנחנו כמובן נשמח כדרכנו לשתף פעולה בעבודה הזאת. כמובן שזה סותר את כל המגמה הכללית של חוק שוויון זכויות לאנשים עם מוגבלות ואנחנו כעיקרון בעד שכל ההסדרה בתחום זכויות של אנשים עם מוגבלות תהיה בחוק הזה אבל יש מקום להסדרים נוספים. 
<קארין אלהרר (יש עתיד):>
בסדר, אבל זה אחרי. 

<דן אורן:>
זה לא אומר כלום בעצם לגבי התקנות מכוח פרק דרכים נגישות. כשהתקנות האלה יגיעו – רק מילה אחת לגבי התקנות - זה נכון שאי-אפשר להתעלם מזה והוגש בג"ץ בנושא; התקנות לוקחות הרבה זמן. 

<היו"ר מירב בן ארי:>
הנקודה ברורה, אני רוצה להתמקד. הנקודה של משרד המשפטים ברורה לי. ישראל אבן זהב מפורום ארגונים.

<דן אורן:>
מה שהייתי מציע מבחינה מעשית - - 
<היו"ר מירב בן ארי:>
אני כבר הבנתי. תאמין לי, כבר הבנתי מה הבעיה פה.

<דן אורן:>
- - שאנחנו נעבוד עם הייעוץ המשפטי של הוועדה על ההצעה שעברה בקריאה ראשונה - -

<היו"ר מירב בן ארי:>
אין כבר מה לעבוד.

<דן אורן:>
- - והוחל עליה דין רציפות, כדי להגיע לנוסח מוסכם - - 

<היו"ר מירב בן ארי:>
זה יגיע.

<דן אורן:>
- - שיוחזר לדיון קרוב בוועדה.

<קארין אלהרר (יש עתיד):>
תודה.

<היו"ר מירב בן ארי:>
ישראל אבן זהב, פורום ארגונים לתקנות הנגישות. בבקשה. יש פה מישהו ממשרד התחבורה?

<חן כהן:>
כן. 

<היו"ר מירב בן ארי:>
את אחרי ישראל. 

<ישראל אבן זהב:>
רציתי להגיד שאנחנו יושבים כבר הרבה שנים על תקנות דרכים ועדיין לא הגענו לשום סיכום.

<קארין אלהרר (יש עתיד):>
נכון.

<ישראל אבן זהב:>
במסגרת הדיונים האלה הצענו חניות למשל ליד בתי דואר, בתי מרקחת, מרפאות, בנקים, מכונים אורתופדיים וכו', ואני בטוח שאם היו מקיימים את זה, אז הייתה בעיה הרבה יותר קטנה שלא היינו צריכים גם מקומות של פריקה וטעינה. 

יחד עם זאת, אני חושב שה-24 מטר אורך לא נראה לי מעשי. אני מסתובב הרבה בעיר, אני מכיר את תל-אביב כמו את כף ידי, אני לא מכיר הרבה מקומות שיש חניה של 24 מטר אורך, מה שאומר שאם זה פחות, לא תהיה חניה.

<היו"ר מירב בן ארי:>
60 מטר אתה מכיר?

<ישראל אבן זהב:>
60 מטר אני מכיר, כיסא ממונע זה קל אבל מי שצריך ללכת זה הרבה, אז צריך לקחת גם את זה בחשבון וגם באיזה אזור בתל-אביב. אם זה במישור זה עוד איכשהו, אבל אם זה בעיר כמו ירושלים או חיפה או נצרת או צפת, למעשה זה בלתי אפשרי כל הדברים האלה, אז גם את זה צריך לקחת בחשבון.
מה שאנחנו הצענו בזמנו, לעשות גם את כל מקומות החניה ואני חושב שאפשר גם לעשות את זה בלי חוק, ליד מעברי חציה ואז גם חוסכים את כל הנמכות המדרכה, כמובן בתנאי שהן מונמכות ואז אפשר להשתמש גם בנושא הזה.

<היו"ר מירב בן ארי:>
תודה רבה, ישראל. בבקשה, משרד התחבורה.

<חן כהן:>
שמי חן כהן, משרד התחבורה. לגבי ההצעה על פריקה וטעינה, קודם כול אין לנו התנגדות לגבי השעות שהן לא פריקה וטעינה אבל יש לנו הסתייגות אחת, שלמעשה פריקה וטעינה לפעמים נעשית על הנתיב ולא בתוך מפרץ חניה, ואנחנו מאפשרים בשעות השפל או דברים כאלה שיש פחות תנועה, אנחנו מאפשרים את הפריקה והטעינה על הנתיב. במקומות כאלה לא ניתן יהיה בשעות שאין פריקה וטעינה לעשות. 

<היו"ר מירב בן ארי:>
לא רלוונטי מבחינתנו. רק מקומות חניה מוגדרים לפריקה וטעינה. 

<חן כהן:>
לא, הם מוגדרים לפריקה וטעינה, אבל לא במפרץ.

<קארין אלהרר (יש עתיד):>
רק במפרץ. 

<חן כהן:>
אנחנו מגדירים שרק באזור של מפרץ זה יתאפשר. זו הכוונה שלי.

<היו"ר מירב בן ארי:>
הבן אדם לא יחנה באמצע הכביש. 

<חן כהן:>
זה לא כל כך ברור. 

<ערן טמיר:>
יש לכם הגדרה כזאת למפרץ שאת מדברת עליו? 

<ישראל אבן זהב:>
כשאין מפרץ. 

<חן כהן:>
כשאין מפרץ. לפעמים על נתיב הנסיעה - - -

<ערן טמיר:>
יש הגדרה בחקיקה שלכם לדבר כזה?

<חן כהן:>
לא. יש לנו לפעמים תמרור. אנחנו מציבים תמרור לפריקה וטעינה על הנתיב. למרות שזה נתיב נסיעה אנחנו מאפשרים פריקה וטעינה בשעות השפל. 

<היו"ר מירב בן ארי:>
בסדר. הבנו. 

<חן כהן:>
מעבר לזה, השאלה אם המקומות שיוספו בפריקה וטעינה הם באמת המקומות הרלוונטיים.

<היו"ר מירב בן ארי:>
יש בזה משהו. 

<חן כהן:>
יש בזה משהו כי לפעמים מסיימים את זה ליד האזור של הפריקה וטעינה של הסוחרים, שזה בחלק האחורי של הקניון. השאלה אם זה באמת המקום.

<היו"ר מירב בן ארי:>
זה אין בעיה, אבל אני דווקא חשבתי נגיד במקומות של פריקה וטעינה, אבל בדרך כלל אין את זה בהרבה אזורי מגורים אז זה פחות קריטי. אדוני. 
<נמרוד הגלילי:>
שלום רב. נמרוד הגלילי, איגוד לשכות המסחר. ראשית, ברור לי שצריך לבוא ולהסדיר מקומות נוספים לחניה לאותם אנשים עם מוגבלות. 

<קארין אלהרר (יש עתיד):>
תודה.

<נמרוד הגלילי:>
אבל לעניין הצעת החוק שגם עברה בקריאה ראשונה, של חניה באזור המיועד לפריקה וטעינה, אם ההצעה שכרגע מונחת על השולחן, שהיא מהשעה עשר ועד שש בבוקר - - -
<היו"ר מירב בן ארי:>
לא רלוונטי, אדוני. אנחנו משנים את זה. פריקה וטעינה משתים-עשרה בלילה עד שש בבוקר.

<נמרוד הגלילי:>

יפה. צריך לעשות מיפוי כי יש עסקים שיש להם פריקה בבוקר ויש עסקים שיש פריקה בשעות הצהרים או בשעות הערב, ואז שבכל מקום שמיועד לפריקה וטעינה יהיה מיפוי ויהיה כתוב באיזה שעות מותרת שם החניה, אבל חשוב לא לחסום את האפשרות לפריקה וטעינה כדי להבין שבמקרה כזה המשאית תבוא ותעשה double parking, וזה מקור החמצן של העסקים. 
<קארין אלהרר (יש עתיד):>
קיבלתי. 

<היו"ר מירב בן ארי:>
ודאי, ודאי. אני רוצה להבהיר שוב פעם. שני החוקים פה הם לא כמו שהם, זה לא as is, הם צריכים תיקון. 
<קארין אלהרר (יש עתיד):>
בשביל זה יש דיון.

<היו"ר מירב בן ארי:>
בכלל, הצעת חוק שוויון זכויות לאנשים עם מוגבלות כרגע לא רלוונטי. מה שרלוונטי בעיני זה לקחת את הצעת החוק המקורית ומראש לתת את מקומות החניה לנכים במפרץ רק בשעות שהן לא של פריקה וטעינה. לכן אני לא אלך על הנוסח של שש עד עשר כי יהיו גם שעות של שתים-עשרה בלילה עד שש בבוקר. 

<אבנר עורקבי:>
תעשו את זה 24 שעות בסוף. מה הקטע פה? תעשו את זה 24 שעות. 

<היו"ר מירב בן ארי:>
אבנר, אתה עוד פעם צועק סתם. 

<קריאה:>
זה לא רלוונטי.

<היו"ר מירב בן ארי:>
סליחה. בינתיים זה הדבר שהכי מקרב אותנו פה לחקיקה, אז אני מבקשת לא להפריע. ואבנר, אם אתה רוצה לדבר, אני נותנת לך את רשות הדיבור. 

<אבנר עורקבי:>
את לא שמה לב, הם לא רוצים לתת לנו מקומות חניה נוספים - - -

<היו"ר מירב בן ארי:>
אבל מה אתה רוצה שאני אעשה, שאני אגיד להם - - -

<אבנר עורקבי:>
לא נותנים לנו, סוגרים לנו את המדרכות, סותמים לנו את הכול. אנחנו יכולים לחנות? מה הקטע פה.

<היו"ר מירב בן ארי:>
אבנר, אני מבינה שאתה נסער אבל אנחנו מנסים למצוא פתרון, לא לחשוב שכל העולם נגדנו. בבקשה, אדוני.

<עמוס בר:>
שלום. שמי עמוס בר, נהג טריילר לשעבר 30 שנה. אני אישית הייתי שם את האוטו שלי בחניה באמצע היום - בא בבוקר מוקדם, שם אותו, ומוציא אותו רק בשתים-עשרה בלילה. 
<היו"ר מירב בן ארי:>
למה?

<עמוס בר:>
כי אי-אפשר לצאת עם טריילר בתל-אביב באמצע היום. אז הייתי בא בבוקר מוקדם, בארבע בבוקר, שם את הטריילר, לוקח מונית, הולך הביתה, בא בשתים-עשרה בלילה להוציא את האוטו משם, ויש הרבה מקרים כאלה.

<היו"ר מירב בן ארי:>
כן, אבל אתה יודע, אני לא יכולה לשלוט על כל משאית.

<קארין אלהרר (יש עתיד):>
זה עבירה. 

<היו"ר מירב בן ארי:>
אבל אם יש שעות שמגבילים אותך על הטריילר?

<עמוס בר:>
אני לא אוכל לצאת משם. אם אני לא יכול לצאת ממקום באמצע היום, לא יעזור שום שלט, גם אם אני אקבל דוח. 

<היו"ר מירב בן ארי:>
הבנתי. אוקיי. עוד הערות? 

<עדי מרלה:>
עורכת-דין עדי מרלה, עמותת נגישות ישראל. אני מחזקת את הדברים שהנציבות התחילה ואמרה לגבי הנוסח השני שהוגש לוועדה. הנוסח הוא הרבה יותר כללי ומרחיב הרבה יותר. 
<קארין אלהרר (יש עתיד):>
עדי, זה היה אמור להיות ב-2006. את רוצה להמשיך לחכות? אני לא.

<עדי מרלה:>
אני לא רוצה להמשיך לחכות. הבנתי שאנחנו יוצאים היום מכאן עם איזשהו נוסח. 
<קארין אלהרר (יש עתיד):>
איזה נוסח?

<היו"ר מירב בן ארי:>
היא רוצה להגיד שהנוסח הזה - - -

<עדי מרלה:>
מאחר שיש דברים נוספים שצריך להכניס מעבר לפריקה וטעינה. צריך להכניס גם את ההתייחסות – אם כבר השלטון המקומי נמצא כאן, צריך להכניס גם את העניין הזה של הקצאת מקומות חניה בסמוך למקום מגורים וזה יכול להיכנס לתוך החוק הזה.

<שחר פרלמוטר:>
יש הצעת חוק כזו שוועדת שרים אישרה לפני כמעט שבועיים, בתיאום.

<היו"ר מירב בן ארי:>
יש הצעת חוק, בסדר גמור. בבקשה.

<רפ"ק אסנת ברוקנטל:>
אסנת ברוקנטל, מאגף התנועה. אני רק רוצה להדגיש שוב, למען הסר ספק כי הזכירו פה את ההצעה המקורית שדיברה על 25 דקות אפשרות חניה. 

<היו"ר מירב בן ארי:>
זה בכלל לא רלוונטי. 

<רפ"ק אסנת ברוקנטל:>
זה יורד מעל הפרק, זה בלתי ניתן לאכיפה.

<היו"ר מירב בן ארי:>
לא רלוונטי, אסנת. 

<רפ"ק אסנת ברוקנטל:>
רציתי רק להדגיש את זה. וכמובן שחניה במקביל לפריקה וטעינה, אנחנו מתנגדים.   

<היו"ר מירב בן ארי:>
יפה מאוד. בבקשה, שלטון מקומי, אני חוזרת אלייך. 

<מירה סלומון:>
תודה לך, גברתי. אנחנו רצינו לומר שני דברים חשובים. האחד, למקרה שהסוגיה לא הובהרה כמו שצריך. ההתנגדות שלנו להקצות את כלל מקומות החניה שנמצאים בתוך תחומי פריקה וטעינה למקומות חניה לנכים בלבד לאחר שעות פריקה וטעינה, היא מהסיבה שאנחנו סבורים שצריך לייצר גם מקומות חניה לתושבים. אין לנו שום עניין להפוך את כל תחומי הפריקה והטעינה ברשויות המקומיות לתחומי פריקה וטעינה 24 שעות ביממה כי אז מן הסתם אנחנו מקפחים צרכים של אוכלוסיות שאנחנו כרגע נלחמים את מלחמתן. 
<אבנר עורקבי:>
אז תקצו לנו חניות - - -

<מירה סלומון:>
זו נקודה שחשוב היה לנו להבהיר. הנקודה השנייה שחשוב לנו להבהיר. 

<היו"ר מירב בן ארי:>
אבל מה הבעיה שלך בתוך ארבע החניות האלה? פריקה וטעינה, נגיד יש שם אזור לארבע מכוניות.

<מירה סלומון:>
נכון. 

<היו"ר מירב בן ארי:>
למה את לא יכולה לעשות לנכים שתיים לפחות?

<מירה סלומון:>
ההצעה שאנחנו הנחנו - - -

<היו"ר מירב בן ארי:>
עם ה-60 מטר?

<מירה סלומון:>
ההצעה שאנחנו הנחנו, שבתוך 60 מטר היא לוקחת בחשבון - - -
<היו"ר מירב בן ארי:>
תקשיבי. 

<מירה סלומון:>
אני רק מבקשת להסביר.

<היו"ר מירב בן ארי:>
אבל אני כבר הבנתי אותך. חשבתי שאת רוצה להגיד לי משהו חדש. 
<מירה סלומון:>
היא לוקחת בחשבון מקום חניה גם בתוך תחום הפריקה והטעינה. היא לא לוקחת בחשבון – הרדיוס של 60 מטרים, הוא לא אומר שאי-אפשר לייצר את מקום החניה הנוסף בתוך תחום הפריקה והטעינה שקיים. 

<ערן טמיר:>
למה צריך אותו?

<מירה סלומון:>
להיפך. להיפך, אנחנו פשוט מבקשים לאפשר שיקול דעת, לייצר בכל זאת לרשות המקומית כלי ולומר – בתוך טווח של 60 מטרים יהיה מקום חניה אחד. אם הוא יהיה בתוך תחום הפריקה והטעינה - - -
<היו"ר מירב בן ארי:>
מה את נותנת לי בתוך ה-60 מטר? מקום חניה אחד? 
<מירה סלומון:>
מקום חניה אחד - - -

<ערן טמיר:>
אבל למה צריך את זה בתוך 60 מטר? 

<היו"ר מירב בן ארי:>
זה לא מקובל עלי. 

<קריאןת:>
- - -

<ערן טמיר:>
אם זה יהיה מחוץ לשטח של הפריקה והטעינה זה כאילו לא מוסיף. 

<חן כהן:>
מי אמר לך שהפריקה והטעינה זה המקום הטוב? אולי דווקא המקום שהיא תקצה הוא מקום טוב יותר לנכה? אז תן להם את שיקול הדעת. 

<ערן טמיר:>
זה אני לא בטוח, אני לא יודע. אני מקווה שבתקנות נסדיר את זה. 
<חן כהן:>
חוץ מזה, אם זה לא בפריקה וטעינה יהיה לך לכל אורך היום, לא רק בשעות שהן לא פריקה וטעינה. 

<ערן טמיר:>
או שכן, או שלא, לא יודע. את זה צריך להסדיר בתקנות כמו שצריך. 

<היו"ר מירב בן ארי:>
כמו שאת רואה, את די במיעוט, ואני באמת מנסה לעשות כאן דיון הוגן. את גם מכירה אותי, אני בדרך כלל מנהלת את הדיון בצורה כזאת, אבל כל מי שנמצא כאן, האמת – לא רוב – מבין שיש כאן בעיה, א. של מצוקה, מצוקה אמיתית של חניות נכים במדינת ישראל, ודבר שני, הצעת חוק שחל עליה דין רציפות ואנחנו, כמובן עם ההערות, אנחנו מחויבים גם להמשיך אותה. 

<קארין אלהרר (יש עתיד):>
ואני רוצה לומר. הרגולטור הוא משרד הפנים. אני מחויבת למשרד הפנים, לא לשלטון המקומי. 

<היו"ר מירב בן ארי:>
כן, ויש לי פה גם את ביטחון פנים, גם משרד התחבורה, כל הרגולטורים הרלוונטיים כאן. כולם כאן, אני רוצה להגיד לך ככה. אנחנו יכולים להגיע אתך לאיזושהי פשרה שזה אומר – לא ה-60 מטר, אלא שמתוך המקום שיועד לפריקה וטעינה, מראש תמיד תמיד יהיה שם מקום חניה לנכים. לפחות אחד.

<קארין אלהרר (יש עתיד):>
אחד. 

<היו"ר מירב בן ארי:>
זה מה שאנחנו אומרים. ותאמיני לי שזה סידור טוב כי במקום אחר, את יודעת, אני הייתי אומרת לך, אבל אני מכירה את שתי המצוקות – גם את העניין של חניית נכים. גם כשאת באה היום לקניון והנכה צריך לחנות על המדרכה כי מישהי עמדה שם חמש דקות - - -
<אבנר עורקבי:>
אין מקום על המדרכה.

<היו"ר מירב בן ארי:>
אני יודעת, תאמין לי. 
<אבנר עורקבי:>
שמו ברזלים, לא נוכל לעמוד שם. 

<היו"ר מירב בן ארי:>
תתפלא, אבנר, אני יודעת. ודבר שני, אני גם אומרת לך, יכולתי לבוא ופשוט להגיד שהכול יהיה של נכים, שלא תתבלבלי, אבל אני מכירה גם את המצוקה של התושבים. אני יודעת מה זה שיש הרבה תושבים שגרים באזורים בארץ שיש להם רק פריקה וטעינה והם חונים שם ומזיזים את האוטו, מזיזים בשמונה בבוקר, אז אני מבינה, אבל את צריכה לבוא כאן עם איזושהי הסכמה על מה את מתפשרת כי אנחנו לא יכולים להמשיך כך, זה לא יהיה רק אצלך. זה לא בכיוון שלך. תגידי לי על מה את מוכנה להתפשר, תשמע חברת הכנסת המציעה ותחליט. מה את מוכנה להתפשר בסיפור הזה?

<מירה סלומון:>
גברתי, אני חייבת לומר. ברור שאתם המחוקקים וברור שאתם אלה שתקבלו את ההחלטות בסופו של דבר, אין פה בכלל שאלה ומחלוקת. 

לגבי האנשים שנמצאים כאן, אני סבורה שהנוכחים בישיבה בוועדה הזו מבין הקהל, מבין הציבור, הם לא מייצגים את כלל הציבורים. אנחנו בעניין הזה נאבקים מאבק של ציבור גדול.
<היו"ר מירב בן ארי:>
ואת מייצגת את כל הציבור במדינת ישראל? יושבות כאן גם חברות כנסת, גם משרדי ממשלה, גם ארגונים חברתיים. מי חסר לך פה?

<מירה סלומון:>
כאשר אנחנו ברשויות המקומיות מייצרים מקומות חניה אנחנו שוקלים את השיקולים של התושבים.
<היו"ר מירב בן ארי:>
מה את מציעה לי פשרה, כי תשמעי, או שאת תציעי פשרה או שאנחנו נלך לכם על הראש. אל תתבלבלי. 

<מירה סלומון:>
זה ברור לנו. זה ברור לנו שהמחוקק בסופו של דבר יכריע.

<היו"ר מירב בן ארי:>
מה זה לא מייצגים את הציבור. יש אנשים שיותר מייצגים את הציבור מהם? עזבי אותנו, עזבי אותי ואת קארין. 

<מירה סלומון:>
אמרתי מבין הציבור, לא מבין חברי הוועדה. 

<היו"ר מירב בן ארי:>
תתקדמי. 

<מירה סלומון:>
חברי הוועדה בוודאי נבחרי ציבור. מבחינת האנשים שיושבים מסביב לשולחן מנציגי הציבור כאן, הם לא מייצגים את כל האוכלוסיות.
<היו"ר מירב בן ארי:>
מה ההצעה שלך? 

<מירה סלומון:>
אנחנו הנחנו בפניכם את ההצעה שלנו. מעבר לזה, זה לא בסמכותי.
<היו"ר מירב בן ארי:>
אוקיי. אז את מאלצת אותי את יודעת לאן ללכת. 

<מירה סלומון:>
זה לא בסמכותי. אני רק מבקשת להזכיר אבל, גברתי, כאשר אתם מקבלים את ההחלטות שלכם, בבקשה תזכרו שציבור הנכים - - -

<היו"ר מירב בן ארי:>
איילת, את רוצה להוסיף משהו?

<איילת וינר:>
אני רק רוצה לומר, את ההצעה שאנחנו הצענו אנחנו לא הצענו ב"שלוף". אנחנו עשינו עבודה, בדקנו מה יכולה להיות גזירה שהציבור יכול לעמוד בה. אני חושבת שלשלוף לגבי כל פריקה וטעינה, באשר היא, לא משנה מה גודלה ואיפה היא נמצאת, זה עלול לייצר בעיה של ישימות. 

<קארין אלהרר (יש עתיד):>
מה אמרת? כל פריקה וטעינה?
<היו"ר מירב בן ארי:>
לא ביקשנו כל פריקה וטעינה. 

<איילת וינר:>
אני אומרת שאם הוועדה מכוונת – כמובן שזה לא בשעות הפריקה והטעינה אבל לקחת את כל מקומות החניה - - -

<היו"ר מירב בן ארי:>
לא, איילת, אני לא רוצה לקחת את הכול. זאת לא המטרה שלי. 

<שחר פרלמוטר:>
יש איזשהו פער בהבנה. 

<היו"ר מירב בן ארי:>
כן. אני לא רוצה לקחת את כל הפריקה והטעינה במדינת ישראל. אני רוצה להגדיר שם בצורה מושכלת, בצורה כזו שאותו אדם עם רכב נכה יוכל. 

עכשיו אני מבקשת שתקשיבו ליועצת המשפטית, שהיא תגיד לכם מה אנחנו מוכנות פה להגיע, ואם יהיו לכם תגובות, בבקשה גברתי. 

<יעל סלנט:>
אחרי ששקללנו באמת את כל ההערות שעלו פה, לרבות זה שמעבר לשעות הפריקה והטעינה בעצם בחניות הפתוחות יש צורך להקצות לעוד קהלים חוץ מלציבור הנכים, חשבנו ללכת על ההצעה הזאת. 

<קארין אלהרר (יש עתיד):>
זו ההצעה שלי, דרך אגב.

<יעל סלנט:>
באזור שמיועד לפריקה וטעינה, מעבר לשעות הפריקה והטעינה – בשעות שהן מעבר לשעות הפריקה והטעינה – תוקצה חניה אחת לפחות לנכים או חצי ממספר החניות, לפי הגבוה, כלומר אם יש שש חניות יוקצו שלוש חניות; אם יש מקום חניה אחד, יוקצה מקום חניה אחד, כמובן לפי הגבוה, והכול באזורים שמיועדים לפריקה וטעינה מעבר לשעות הפריקה והטעינה. 

<היו"ר מירב בן ארי:>
מעבר לשעות. 

<דן אורן:>
שלא בשעות האלה.

<היו"ר מירב בן ארי:>
לא בשעות.

<עדי מרלה:>
דיברת על חניה אחת או מספר חניות, בהתאם.
<יעל סלנט:>
או חצי מהחניות, לפי הגבוה, בשעות שאינן מיועדות לפריקה ולטעינה. 

<היו"ר מירב בן ארי:>
לדעתי זאת פשרה מצוינת.

<מירה סלומון:>
זה לא בסמכותי בכלל.

<היו"ר מירב בן ארי:>
אבל זה בסמכותי, זה בדיוק ההבדל.

<קארין אלהרר (יש עתיד):>
אני מציעה להעלות את זה להצבעה. 

<שחר פרלמוטר:>
שני דברים. אחד, האם לצד זאת יש כוונה לתקן את סעיף 3 לחוק ולהוסיף לרשימת המקומות האסורים את הפריקה והטעינה? כלומר, בשעות שבהן זה כן משמש פריקה וטעינה, יהיה אסור.

<היו"ר מירב בן ארי:>
זה כבר קיים. 

<קריאה:>
לא, זה לא קיים. 

<שחר פרלמוטר:>
לא, זה לא קיים כי יש את ההלכה. 
<מירה סלומון:>
זו הבעיה עם 25 דקות שכולנו כל הזמן מדברים עליה. 

<שחר פרלמוטר:>
יש את ההלכה של בית-המשפט העליון, לפיה כיום, על-פי המצב המשפטי היום לפי הבנתי, נכה יכול לחנות באזור פריקה וטעינה למשך 25 דקות. אנחנו מייצרים פה משהו חלופי. 
<היו"ר מירב בן ארי:>
לא, זה היה הצעת מחליטים.
<שחר פרלמוטר:>
לא, אבל היא ביקשה לעגן את ההלכה. 

<דן אורן:>
זו החלטה של ועדת השרים אבל היא מעגנת את הפסיקה. 

<שחר פרלמוטר:>
זה היה הרקע גם לפסק הדין.

<איילת וינר:>
זו הצעת החוק המקורית. 

<קריאה:>
היא לא המקורית.

<קארין אלהרר (יש עתיד):>
אדוני, הצעת החוק התבססה על החלטת בית-משפט. אני אומרת לך, וגם אתה יודע, ויגיד כל אדם ששייך לאוכלוסייה של ציבור הנכים – זה לא ישים. ה-25 דקות האלה לא ישימות.

<שחר פרלמוטר:>
נכון. 

<יעל סלנט:>
אבל לקבוע שאסור לחנות באזור שמיועד לפריקה וטעינה - - -
<שחר פרלמוטר:>
הרי אנחנו מייצרים פה הסדר חלופי, שנותן את המענה.

<ערן טמיר:>
למה זה קשור? 

<היו"ר מירב בן ארי:>
למה זה קשור? כי הוא אומר שאם אתה כבר מחכה - - 
<יעל סלנט:>
להסדיר מקומות חניה. 

<היו"ר מירב בן ארי:>
- - אז תסדיר.

<קארין אלהרר (יש עתיד):>
זה יפיס את דעתכם?

<היו"ר מירב בן ארי:>
אבל אם אנחנו מראש נותנים לנכה לחנות רק בשעות שהן לא של פריקה וטעינה - -

<דן אורן:>
אז נסדיר את כל הנושא של פריקה וטעינה בכללותו.

<היו"ר מירב בן ארי:>
- - זה אומר שזה אסור בשעות - - - 

<חן כהן:>
לא, זה לא אומר כי היום לפי החוק מותר. 
<ערן טמיר:>
אבל יש עוד תיקונים לחוק חניה לנכים שצריך לתקן. יש לי עוד כמה דברים.
<חן כהן:>
הוא מבקש.

<שחר פרלמוטר:>
אני אומר בשיא הכנות שאנחנו חייבים לבדוק את זה. אנחנו חייבים לבדוק גם את הנוסח הזה, אנחנו מבקשים לבדוק את זה, הוועדה תחליט מה שהיא תחליט האם היא רוצה להצביע. 

אני אומר בשיא הכנות. אני מרגיש שצריך לבדוק את זה ולהמתין עם ההצבעה עד שאני אדע מה עמדת המשרד בהקשר הזה. לדעתי זה עדיין לא לובן. 

<קארין אלהרר (יש עתיד):>
אני מציעה את הדבר הבא – נצביע ותגישי רביזיה.

<היו"ר מירב בן ארי:>
לא, לא. 

<קארין אלהרר (יש עתיד):>
תגישי רביזיה.

<היו"ר מירב בן ארי:>
אנחנו נעשה חמש דקות הפסקה להתייעצות ונחזור. 

<(הישיבה נפסקה בשעה 15:16 ונתחדשה בשעה 15:24.)>
<היו"ר מירב בן ארי:>
הנה, הצטרף אלינו גם יושב-ראש הוועדה. 

<אלי אלאלוף (כולנו):>
אורח שלך. 

<היו"ר מירב בן ארי:>
אז אנחנו החלטנו כאן, אחרי התייעצות וגם התייעצות עם השר, לקבל את המתווה החדש. בבקשה, תציגי את המתווה.

<יעל סלנט:>
אני אציג שוב, רק למען הסדר הטוב. באזור שמיועד לפריקה ולטעינה תוקצה חניה אחת לנכים מעבר לשעות הפריקה והטעינה, רק בשעות שבהן לא מתקיימת פריקה וטעינה, או מחצית ממספר החניות שנמצאות.

<דן אורן:>

קצת יותר לאט, אם אפשר.

<יעל סלנט:>
באזור שמיועד לפריקה וטעינה, מעבר לשעות הפריקה והטעינה תוקצה חניה - - -

<קארין אלהרר (יש עתיד):>
לא מפרץ.

<יעל סלנט:>
אנחנו לא בדיוק יודעים איך להגיד את זה, אבל עצם זה שאנחנו מדברים על חניה אנחנו כמובן לא מתכוונים באמצע הכביש. באזור שמיועד לפריקה וטעינה שיש בו חניות, לפחות חניה אחת תוקצה לנכים, או חצי ממספר החניות, לפי הגבוה. כלומר, אם יש חניה אחת היא תוקצה כחניה לנכים; אם יש שתי חניות, שתיהן יוקצו; אם יש ארבע חניות יוקצו שתיים; אם יש שש חניות יוקצו שלוש.

<שחר פרלמוטר:>
אם יש שתיים? 

<היו"ר מירב בן ארי:>
שתי חניות זה חניה אחת. היא התבלבלה. 

<יעל סלנט:>
שתיים זה חניה אחת. 

<היו"ר מירב בן ארי:>
50%. 

<יעל סלנט:>
כמובן, לפי הגבוה. 

<ערן טמיר:>
צריך לעגל את זה.

<היו"ר מירב בן ארי:>
חצי, כשנלך על הקטן. אם יש שבע, זה יהיה שלוש. 

<יעל סלנט:>
אוקיי, אז אנחנו נעגל כלפי מטה, והכול כמובן מעבר לשעות הפריקה והטעינה. אנחנו נבדוק איפה בדיוק למקם את זה בתוך חוק חניה לנכים, נראה איך בדיוק נסדר את זה.

<שחר פרלמוטר:>
זה יהיה בחוק חניה לנכים.

<קארין אלהרר (יש עתיד):>
כן.

<היו"ר מירב בן ארי:>
לא בחוק של השוויון. 

<יעל סלנט:>
לא בחוק שוויון זכויות.

<ערן טמיר:>
יעל, צריך גם תיקון עקיף לפקודת התעבורה? איפה בכלל מוסדר הנושא של פריקה וטעינה?

<יעל סלנט:>
אנחנו נבדוק את זה.

<חן כהן:>
אין צורך בפקודת התעבורה. 

<יעל סלנט:>
אנחנו נבדוק את הדברים אבל באופן כללי זה הסיכום, אנחנו נראה בדיוק איפה למקם את זה ואם זה מצריך איזשהו תיקון עקיף.

לגבי השאלה שלך על סעיף 3, אני לא יודעת. 

<קארין אלהרר (יש עתיד):>
לא. אנחנו נתקן חקיקה אחרת בכל עניין בהזדמנות אחרת. לא מערבבים שמחה בששון. 

<היו"ר מירב בן ארי:>
אני מבינה אותךָ. ישראל, בבקשה.
<ישראל אבן זהב:>
אני מציע לרשום את זה רק במרחב הציבורי כי אם יש חניות בחצר אחורית של סופרמרקט, אין טעם לתת שם חניות נכים. 
<קארין אלהרר (יש עתיד):>
צודק. 

<ישראל אבן זהב:>
כל חניה שהיא במרחב הציבורי.

<היו"ר מירב בן ארי:>
צודק. הערה נכונה. תרשמי לך. ביטחון פנים.

<רפ"ק אסנת ברוקנטל:>
אני רוצה להצטרף למה שאמר קודם נציג משרד הפנים. כדאי לשקול בכל זאת הבהרה שאין אפשרות במקביל גם לחנות וגם כשאסור לחנות למשך 25 דקות. זה בלתי ישים מבחינת אכיפה של שוטרים, שוטר לא יכול לדעת אם חנו 25 דקות או לא. זה יוצר הפרעה לתנועה. אם נותנים הסדר, מוצע בכל זאת שלא תיווצר כפילות ואי בהירות. 

<ערן טמיר:>
יש הרבה דברים שצריך להסדיר בחוק חניה לנכים ובכלל בחניות. 

<רפ"ק אסנת ברוקנטל:>
בסדר, אבל עכשיו אנחנו מטפלים בנקודה הזאת. לא כדאי שגם יהיו שעות מסוימות, וגם כל היום יוכלו לחנות את ה-25 דקות.

<קארין אלהרר (יש עתיד):>
זה משרד ממשלתי, שיביאו תיקון. 

<היו"ר מירב בן ארי:>
למה אתם לא מביאים תיקון פשוט?

<שחר פרלמוטר:>
זה לא חוק שלי ואני לא מביע עמדה.

<דן אורן:>
אני חושב שאני מבין את הרציונל.

<היו"ר מירב בן ארי:>
אני מבינה את הרציונל, גם אני. 

<דן אורן:>
כלומר, פסק הדין הזה ניתן על-ידי השופט רובינשטיין, שנתן 25 דקות. 

<קארין אלהרר (יש עתיד):>
זה היה באוביטר. 

<דן אורן:>
אבל נוהגים לפיו, ואוביטר של בית-המשפט העליון זה לא עניין של מה בכך. 

<ערן טמיר:>
אז למה אתה רוצה להפוך את זה - - -

<דן אורן:>
אני באמצע משפט, ערן. 

<היו"ר מירב בן ארי:>
אל תריבו ביניכם.

<דן אורן:>
אל תפריעו לי. זה ניתן במצב שלא היה ההסדר הזה. ההסדר הזה משנה את המצב המשפטי הקיים, ומה שאנחנו רוצים בראש ובראשונה זה בהירות לגבי המצב המשפטי הקיים. 
<היו"ר מירב בן ארי:>
הבנתי, הבנתי. אני מבינה מהר.

<דן אורן:>
ולכן צריך את ההבהרה הזאת, וזה גם משליך על התיאום.
<היו"ר מירב בן ארי:>
אם אנחנו עושים א' ו-ב', שבשעות - - -
<קארין אלהרר (יש עתיד):>
למה שאני אעשה את זה? יש משרדים ממשלתיים, שיעשו. 

<ערן טמיר:>
שיגישו הצעת תיקון. זה לא רלוונטי.

<דן אורן:>
קארין, כי זה ישפיע על התיאום.
<ערן טמיר:>
לא, זה לא משפיע. זה לא קשור.

<דן אורן:>
זה כן. זה יגרום למשרד הפנים להגיד - התמיכה של הממשלה לא קיימת. הוא דורש את ההבהרה.

<ערן טמיר:>
הוא לא דורש את זה.

<דן אורן:>
אתה לא דורש את ההבהרה? 

<ערן טמיר:>
ירדו מזה. 

<שחר פרלמוטר:>
אני לא דורש - - -
<דן אורן:>
בסדר. סליחה. אני מצטער. אם משרד הפנים לא חושב שזה נכון מבחינת - - -
<יעל סלנט:>
משטרת ישראל אמרה את זה. 

<חן כהן:>
אני גם חושבת שצריך להבהיר שבשעות שבהן יש פריקה וטעינה לא תהיה חניה של נכים. 

<קארין אלהרר (יש עתיד):>
שיגישו הצעה. 

<חן כהן:>
אם כבר מסדירים בשעות האחרות - - -

<דן אורן:>
אז המשרדים האחרים במסגרת - - -

<ערן טמיר:>
צריך גם להסדיר חניה באדום-לבן. נו באמת. 

<דן אורן:>
זה לא נכון, ערן. אני מיישם את החלטת הממשלה. 
<קריאה:>
אבל הממשלה - - -

<דן אורן:>
לא. משרד התחבורה דורש את זה. 

<קריאות:>
- - -

<דן אורן:>
משרד התחבורה וגם המשרד לביטחון פנים. הם ילכו ויבקשו שלא לתמוך בזה במליאה. 

<היו"ר מירב בן ארי:>
מה נעשה? 

<חיים אמיגה:>
המשרד לביטחון פנים. הפתרון שנותנים פה לאוכלוסיית הנכים הוא פתרון הרבה יותר משביע רצון מה-25 דקות האלה.
<היו"ר מירב בן ארי:>
נכון. 

<חיים אמיגה:>
אז יש פה חלופה שהיא הוגנת, אפילו יותר ממה שצופה, אז בואו נסגור את ה-25 דקות האלה כי פשוט אי-אפשר לאכוף את זה.

<דן אורן:>
מה זה אומר? המשרד לביטחון פנים ומשרד התחבורה, אתם דורשים את זה במסגרת התיאום? 

<חיים אמיגה:>
אנחנו מבקשים שיהיה כתוב בתוך התיקון.
<דן אורן:>
בחוק.

<היו"ר מירב בן ארי:>
אדוני. אני מנהלת את הדיון, לא אתה. מה אתה רוצה לומר?

<חיים אמיגה:>
מה שאנחנו מבקשים, שבאותה יד שאנחנו חושבים מאפשרים, ביד השנייה בעצם נסגור את האפשרות הזאת.
<היו"ר מירב בן ארי:>
שבשעות של פריקה וטעינה לא תותר חניית נכים. 

<קריאה:>
בכלל. 

<קריאות:>
- - -

<היו"ר מירב בן ארי:>
אדוני, זה מפריע לי. 

<דן אורן:>
אתה, יש לך עמדה עצמאית. אני מחויב לממשלה.

<היו"ר מירב בן ארי:>
אבל תפסיק לצעוק עליו. 

<יאיר אמר:>
גברתי. יאיר, סגן מנהל אגף הפיקוח בעיריית תל-אביב. אני מבקש להצטרף לעמדה של המשטרה. אנחנו למעשה האנשים שנמצאים בשטח ביום-יום ואנחנו כמובן ממלאים אחר ההחלטה ומחכים את ה-25 דקות, עם כל הקשיים שיש בדבר הזה. 

<היו"ר מירב בן ארי:>
מקובל עלינו. 

<יאיר אמר:>
אבל עדיין, עדיין אנחנו רואים את המשאיות עומדות באמצע הכביש. 

<היו"ר מירב בן ארי:>
מקובל עלינו. מקובל עלינו שבשעות של פריקה וטעינה לא תותר חניית נכים במקום. 

<יעל סלנט:>
אנחנו נתקן את סעיף 3 ונוסיף את האיסור לחנות באזור שמיועד לפריקה וטעינה בשעות שבהן יש פריקה וטעינה. 

<קארין אלהרר (יש עתיד):>
אני לא מאמינה שזה קרה, אבל בסדר. 

<היו"ר מירב בן ארי:>
בסדר, אנחנו נעשה ביקורת.

<דן אורן:>
אחרת זה היה מפיל את הצעת החוק, קארין.

<היו"ר מירב בן ארי:>
נכון. 

<דן אורן:>
זה היה מפיל את הצעת החוק.

<היו"ר מירב בן ארי:>
אני לא רוצה לסבך את השוטר או את הפקח שמגיע ואז הוא אומר - הוא כן יכול לחנות? הוא לא יכול לחנות?
<ערן טמיר:>
הוא צריך לחכות 25 דקות, זה הכול. זה לא כזה מסבך.

<מירה סלומון:>
גברתי היושבת-ראש, אני מבקשת להסביר. 

<קריאות:>
- - - 

<מירה סלומון:>
רציתי להזכיר שגם מארגון הנכים - - -

<ישראל אבן זהב:>
אני גם בעד.

<היו"ר מירב בן ארי:>
ישראל, אני יודעת שהוא בעד, הוא אמר את זה מהתחלה.

<מירה סלומון:>
- - - איסור חניית נכים - - -

<היו"ר מירב בן ארי:>
אוקיי. בסדר. אני חושבת שהגענו פה להסכמה של כולם וזו המטרה. המטרה היא לא לעשות פה דברים נגד אלא בעד, ואנחנו מבינים שאנחנו רוצים כן לתת מקום חניה לנכים, אבל שזה יהיה מסודר כדי שהשוטר או הפקח לא יבוא ואז הוא ידע אם עכשיו כן מותר לו או עכשיו אסור ואז יהיו שוב הקנסות ועוד פעם לגרור חלילה את הנכים לבתי-משפט.
<קארין אלהרר (יש עתיד):>
זו בעיה. אומרת היועצת המשפטית - - -

<יעל סלנט:>
אני שואלת כמה חניות בעצם מבחינה מספרית – אולי השלטון המקומי יכול להשיב – מבחינת 24 שעות. 

<איילת וינר:>
אני לא יודעת לומר. 

<היו"ר מירב בן ארי:>
מה זה 24 שעות? פריקה וטעינה? 

<קריאות:>
כן.

<מירה סלומון:>
מרבית התחומים מבדיקה ראשונית שעשינו הם דווקא מוגבלים בשעות ולא 24 שעות ביממה. אנחנו שוב נזכיר שכל הרצון שלנו זה לאפשר לאוכלוסיות אחרות - - -
<קריאות:>
- - -

<דן אורן:>
זה חייב להוסיף. בכמה, ידעו רק כשהחוק יהיה. זה חייב להוסיף לדעתי.

<היו"ר מירב בן ארי:>
אנחנו מכינים לקריאה שנייה ושלישית את החוק שאומר כמו שאמרה היועצת המשפטית – או חניה אחת או חצי, כשאנחנו מושכים למטה במקרה של אי-זוגי. זה שתדעו מבחינת הבהרה, ושבשעות של פריקה וטעינה לא תהיה חניית נכים ואז הכול יהיה ברור. זה המצב. זה מקובל עלייך, גברתי המציעה?

<קארין אלהרר (יש עתיד):>
כן.

<היו"ר מירב בן ארי:>
פחות או יותר, מה שנקרא. אני רואה שאת לא - - -

<קארין אלהרר (יש עתיד):>
אני אגיד. היום, בעצם בשעות פריקה וטעינה יש מענה חלקי. אחרי שנעביר את זה לא יהיה שום מענה.

<קריאה:>
נכון. 

<היו"ר מירב בן ארי:>
אבל מצד שני יהיה לך מענה לכל שאר השעות. 

<קריאה:>
זה עסקת חבילה.

<קארין אלהרר (יש עתיד):>
אם יש לי תור לרופא בשמונה בבוקר, מה זה עוזר לי? 
<היו"ר מירב בן ארי:>
אבל זה מראש נועד לפריקה וטעינה. 

<דן אורן:>
אפשר לעשות משהו אחר מבחינה משפטית. אפשר את מה שהפסיקה קובעת לקבוע אבל אי-אפשר להשאיר את האי-בהירות הזאת. 

<קארין אלהרר (יש עתיד):>
אין בעיה. בסדר גמור.

<חיים אמיגה:>
יש לי הצעה אחרת. 

<דן אורן:>
פסק הדין ניתן – מבחינה משפטית – ואז משרדי הממשלה יוכלו להגיד אם הם מוכנים להסכים לזה כי יש פה דרישה מבחינת תמיכת הממשלה לתיאום עם משרדי הממשלה. 

<חיים אמיגה:>
הצעה. אם אני זוכר נכון, הפסיקה כיוונה לסעיף קטן (4) שאומר: החניה אינה גורמת להפרעה ממשית לתנועה, והוא אמר ש-25 דקות לא נחשב הפרעה ממשית. 

<קארין אלהרר (יש עתיד):>
נכון.

<חיים אמיגה:>
אולי אפשר לתקן את סעיף קטן (4), שיובן ממנו שבעצם גם פרק זמן קצר נחשב הפרעה ממשית. 

<ערן טמיר:>
שזה בדיוק מה שהתחלתי להגיד לגביו. אנחנו לא נתקן את כל הדברים שצריך לתקן. 

<היו"ר מירב בן ארי:>
אדוני, רגע, אתה לא יכול כל הזמן להפריע לאחרים לדבר.

<חיים אמיגה:>
ואז בעצם על-ידי זה אפשר לעשות איזשהו bypass לסיפור של ה-25 דקות מצד אחד. מצד שני, לא לאסור לחלוטין במקום שזה לא מפריע. 

<דן אורן:>
זה נראה לי הצעה סבירה.

<ערן טמיר:>
הצעת החוק הזו היא הצעת חוק צנועה, היא לא מנסה לקפוץ מעל הפופיק. היא מנסה להוסיף עוד חניות על מה שיש היום. 

יש הרבה דברים בחוק חניה לנכים שצריך לתקן. הנה, כבר עכשיו, בעצם מה הוא מציע? בואו בכלל ניקח את הסעיף שעוסק בחניה שהיא לא מפריעה ונתחיל לכתוב את זה מחדש. זה נושא שהוא חשוב אבל הוא גדול מאוד והוא חורג מהמתחם של מה שרצינו לעשות בו, שזה להוסיף חניות על מה שיש היום. 

עכשיו אם אנחנו נגרע את האפשרות הזאת של ה-25 דקות, אז אנחנו בעצם כאילו מתקנים משהו שהוא לא קשור אחד לשני. 

<דן אורן:>
זה לא מה שהוא מציע. זה לא מה שהוא מציע. 
<ערן טמיר:>
תן לי לסיים עכשיו, דן, עשית מספיק נזק. 

<היו"ר מירב בן ארי:>
הוא לא עשה נזק, זה בסדר. 

<ערן טמיר:>
אני צוחק.

<דן אורן:>
וזה אפילו בצחוק לא צריך להיאמר. 

<ערן טמיר:>
אז אני מתנצל. אני מתנצל לפרוטוקול. 

<היו"ר מירב בן ארי:>
כל הזמן רבים. כולם פה מנסים להגיע לפתרונות. 

<דן אורן:>
ואנחנו מחשיבים את עצמנו חברים. 

<ערן טמיר:>
אני רוצה שיהיה ברור שאנחנו לא אותו דבר. 

<היו"ר מירב בן ארי:>
הבנו. 

<ערן טמיר:>
אני חושב שהנושא הזה אולי ראוי מאוד להבהרה, יחד עם עוד דברים, לא במסגרת הזאת. 

<קארין אלהרר (יש עתיד):>
הוא צודק. אני רוצה שתגידו לי מה הפתרון לבן אדם שרוצה ללכת לרופא בשמונה בבוקר, ויש פריקה וטעינה. הוא צריך לצאת רק לקנות משהו מהסופרפארם. למה לא לתת לו את ה-25 דקות האלה? 

<היו"ר מירב בן ארי:>
למה לא לתת לו? 

<קריאה:>
אי-אפשר לאכוף את זה. 

<נמרוד הגלילי:>
מה תעשה המשאית שתבוא לפרוק באותו רגע? היא תחנה ב-double parking ותפריע לתנועה. 

<ערן טמיר:>
למה אי-אפשר לאכוף? אתה לוקח 25 דקות וחוזר חזרה. 

<קריאה:>
מה אתה מצפה, שהשוטר - - -

<היו"ר מירב בן ארי:>
אסנת. 

<רפ"ק אסנת ברוקנטל:>
יש פה שתי בעיות. בעיה אחת היא סיכון המשתמשים בדרך – גם הולכי רגל, גם הנכה עצמו, גם משתמשים אחרים בדרך - כי 25 דקות זה הרבה זמן, יכולות להגיע כמה משאיות, איפה הן יעמדו? איפה הן יחנו? הן יבלטו בכביש. 
<קארין אלהרר (יש עתיד):>
גברתי. 

<היו"ר מירב בן ארי:>
רגע. 

<רפ"ק אסנת ברוקנטל:>
והנקודה השנייה, שוטר לא יכול למדוד 25 דקות. הוא לא יכול להגיע ולמדוד. אולי האיש כבר היה חצי שעה לפני כן? 

<קארין אלהרר (יש עתיד):>
גברתי. 

<היו"ר מירב בן ארי:>
אני גם אומרת שאי-אפשר לאכוף את ה-25 דקות. 

<קארין אלהרר (יש עתיד):>
גברתי, מה עשיתם עד היום? 

<רפ"ק אסנת ברוקנטל:>
אנחנו אגף התנועה.

<קארין אלהרר (יש עתיד):>
מה עשיתם עד היום?

<היו"ר מירב בן ארי:>
הנה, תשאלי את אגף הפיקוח של עיריית תל-אביב. מה קורה אם נכה חונה היום בפריקה וטעינה בשעות?

<יאיר אמר:>
אני יכול רק להגיד שמי שנפגע מהמצב הזה זה גם הציבור של נהגי המשאיות. הם מגיעים, גם כשזה 25 דקות, חונים בחניה כפולה, הם מקבלים קנסות. נמצא פה הנציג של האיגוד, הם מקבלים קנסות על חניה כפולה.
<קארין אלהרר (יש עתיד):>
הם לא דיברו על זה עד היום. 

<יאיר אמר:>
הם מקבלים קנסות בחניה כפולה. זה גם הציבור של הנכים כי אנחנו סופרים את ה-25 דקות? נניח וכן סופרים, אנחנו סופרים את זה, הם גם מגיעים לבתי-משפט כי הם לא עומדים בזמן הזה. צריך להסתכל גם על ההיבט הזה. 
<היו"ר מירב בן ארי:>
כל ה-25 דקות האלה זה מגוחך בעיני.

<יאיר אמר:>
זה לא מציאותי. 

<היו"ר מירב בן ארי:>
אם הוא עכשיו תקוע בתור, אז מה, יגררו לו את האוטו?

<קארין אלהרר (יש עתיד):>
מירב, מה הם עשו עד היום? 

<קריאה:>
תוסיפו חניות במרחב הציבורי ולא תהיה בעיה יותר. 

<ערן טמיר:>
זה נכון. זה מה שצריך. 

<מירה סלומון:>
נוסיף במרחב הציבורי, נוסיף גם באופן כללי, גם נוסיף שטחים שלא קיימים ויהיה טוב, אבל אנחנו לא נמצאים שם. אנחנו נמצאים במצב שבו מרחב ציבורי הוא נתון, ובמסגרתו אנחנו צריכים להתנהל, ואנחנו צריכים לקחת בחשבון את הצרכים של כל האוכלוסיות במרחב הציבורי הנתון, שהוא אגב מועמס כל הזמן כי אנחנו במצב של התחדשות עירונית והוא מועמס. אז בסיטואציה הזו, זו סיטואציה שהיא לא פשוטה, אנחנו עושים כמיטב יכולתנו.

<ערן טמיר:>
הבעיה שהם מתארים נכונה גם לחניה באדום-לבן, גם לחניה על המדרכה, הן גם אופציות שמופיעות בחוק הזה.

<היו"ר מירב בן ארי:>
כן, אבל חניה באדום-לבן לרכב נכה, אף אחד לא יבוא וייתן לו - - -

<ערן טמיר:>
לא. נותנים, זה לא נכון. 

<יאיר אמר:>
נותנים באדום-לבן. צריכה להיות הפרדה ממשית - - -

<קריאות:>
- - -

<היו"ר מירב בן ארי:>
תאמין לי, אם זה לא מפריע לתנועה לא נותנים. 

<קריאה:>
לא נותנים, חד-משמעית.

<היו"ר מירב בן ארי:>
אני יודעת, אני גרה שם. 

<דן אורן:>
גברתי היושבת-ראש, אני חושב שמתגבש פה משהו. 

<היו"ר מירב בן ארי:>
מה מתגבש שעוד לא התגבש?

<דן אורן:>
אולי ההצעה של חברי חיים מהלשכה המשפטית של המשרד לביטחון פנים לא נקלטה דיה. כלומר, החשש שלי היה מה יקרה עם אותה פסיקה וגם אם זה אוביטר. אז חברי אומר לתקן את אותה הוראה שאומרת שהחניה אינה גורמת להפרעה ממשית לתנועה, ולהגיד שאותן 25 דקות, מה שפסק בית-המשפט, אותן 25 דקות לא ייחשבו כהפרעה ממשית. 

<קארין אלהרר (יש עתיד):>
סליחה. 

<נמרוד הגלילי:>
אבל תבוא המשאית, מה היא תעשה? 

<היו"ר מירב בן ארי:>
מה אותה משאית תעשה? מה המשאית תעשה?

<ערן טמיר:>
מה שהיא עשתה עד היום. חנתה ב-double parking. 

<קריאה:>
חונה ואז מקבלת דוח. 

<נמרוד הגלילי:>
המשאית חנתה ב-double parking עד היום והפריעה לתנועה.

<היו"ר מירב בן ארי:>
אני מבינה, קארין רוצה להוסיף משהו.

<קארין אלהרר (יש עתיד):>
אני לא באה לבטל את סעיף 2(א)(4), שקובע: החניה אינה גורמת להפרעה ממשית לתנועה. הדבר הזה קיים anyway. 

<דן אורן:>
אבל ההצעה היא להבהיר את זה. 

<היו"ר מירב בן ארי:>
שנייה, אל תפריע לה. 

<דן אורן:>
סליחה. אני רוצה להתכתב עם מה שאת אומרת. 

<היו"ר מירב בן ארי:>
לא, אני מציעה שעכשיו אתה לא מדבר. תודה.

<דן אורן:>
בסדר. תודה.

<קארין אלהרר (יש עתיד):>
זה עדיין קובע שבמידה ורכב שחנה – לא משנה איפה – הוא מפריע לתנועה, אנחנו יכולים לקחת אותו, לתת לו דוח, או לקחת אותו לבית-המשפט. 

<חן כהן:>
העניין הוא שכשרכב נכה חונה בחניית פריקה וטעינה הוא לא זה שמפריע לתנועה אלא המשאית שחונה במקום ב-double parking, היא זאת שמפריעה והיא זאת שמקבלת את הדוח. זה העניין.

<היו"ר מירב בן ארי:>
היא צודקת. 

<קארין אלהרר (יש עתיד):>
אבל, פקחים נותנים דוח גם לרכב הנכה כי הוא זה שגרם למשאית לעמוד ב-double park. ובזה אני צודקת, כן או לא? 

<יאיר אמר:>
כן.

<קארין אלהרר (יש עתיד):>
תודה. 

<ערן טמיר:>
סליחה. גם אני, כשאין לי חניה ואני רוצה לחנות ליד הסופרפארם ולקחת תרופה, והחניות תפוסות, בלי קשר לפריקה וטעינה, אני לא חונה ב-double parking. אז גם אותה משאית לא תחנה ב-double parking אם שומרים על החוק, תחכה קצת.
<היו"ר מירב בן ארי:>
אבל איפה הוא יחכה? 

<קריאה:>
אז אתה מפריע להתנהלות של הציבור ולכל ההתנהלות העסקית. 

<ערן טמיר:>
תעשה סיבוב.

<היו"ר מירב בן ארי:>
איפה תעשה סיבוב? אם יש שם פריקה וטעינה - - -

<קריאה:>
25 דקות היא תעשה סיבוב?

<נמרוד הגלילי:>
כמה זמן היא תעשה סיבוב? שעה? שעתיים? 

<קריאות:>
- - -

<ערן טמיר:>
מה שאני מנסה להגיד זה לא שזה הפתרון הכי - - -
<היו"ר מירב בן ארי:>
סליחה, עם כל הכבוד, ובאמת יש לי הרבה כבוד ואני מנסה לנהל כאן כדי להגיע לפתרון, אבל עם כל הכבוד, פריקה וטעינה זה קודם כול נהגי משאיות - -
<ערן טמיר:>
מוסכם. 

<היו"ר מירב בן ארי:>
- - שהם נהגים שבאים לעבוד. הם צריכים לפרוק סחורה, הם צריכים להכניס סחורה, אתה לא יכול להגיד לו, לך תעשה סיבוב.

<ערן טמיר:>
גברתי, אני יותר ממסכים עם זה. אני מסכים עם זה. 

<היו"ר מירב בן ארי:>
אז תחליטו. You win some, you lose some. אי-אפשר לקבל את הכול. 
<ערן טמיר:>
לא, אבל זאת לא הנקודה. מה יקרה? אחד מהדברים שיקרו זה שברגע שהחקיקה תשתנה וציבור הנכים פחות מודע לדברים מאשר נהגי המשאיות, יתחילו לקבל דוחות על ימין ועל שמאל כי הם ידעו שיש להם 25 דקות. 

<חן כהן:>
אבל זה לא הבעיה.

<ערן טמיר:>
שנית, אם היה את התיקון שכבר היה צריך להיות ב-2006 והיו מסדירים חניות - -
<היו"ר מירב בן ארי:>
ואין את התיקון.

<ערן טמיר:>
- - אז הייתי אומר: אוקיי, בהסדרה הזאת אנחנו עכשיו מסדירים כמו שצריך את נושא החניה, אז גם נמנע בכלל חניה, אבל תראי את ההסדרה המלאה. 

<שחר פרלמוטר:>
התקנות של שר הפנים לא יכללו היקף מינימלי לחניה, כלומר בטיוטה הנוכחית זה לא קיים ומבחינתנו, העמדה שלנו שזה גם לא יהיה - -
<ערן טמיר:>
בטיוטה הנוכחית יש התייחסות.
<שחר פרלמוטר:>
- - זה נותן ביטוי לעמדה שלנו שזה לפי שיקול דעת הרשות המקומית, חשוב לי להגיד את זה. זה מבחינת עמדתנו ביחס לתקנות. 
<ערן טמיר:>
שחר, בטיוטה הנוכחית בתקנות יש התייחסות לתוכנית לפי צרכים של חניות נגישות. 

<שחר פרלמוטר:>
זה אומר שהמהנדס  - - -

<קריאות:>
- - -

<ערן טמיר:>
נכון, אני מסכים. אני מסכים, ואז בעזרת השם יהיה איזשהו מענה ואז אני אגיד אוקיי.
<שחר פרלמוטר:>
זה לא משנה מן המצב הקיים. זה לא משנה מן המצב הקיים, זה רק אומר מי הגורם. 

<ערן טמיר:>
לא משנה את המצב הקיים? היום אף אחד לא עושה שום תוכנית כזאת.
<שחר פרלמוטר:>
אני פשוט לא מסכים עם הצגת הדברים, אבל היה לי חשוב שהדברים ייאמרו.

<ערן טמיר:>
חשוב שיהיה ברור. 

<קריאות:>
- - -

<היו"ר מירב בן ארי:>
העניין הוא שאם אנחנו מסדירים, אז אנחנו מסדירים את הכול. 

<קארין אלהרר (יש עתיד):>
אבל מירב, זה יביא לאותו מצב. מירב, זה יביא לאותו מצב.

<היו"ר מירב בן ארי:>
שבכל מקרה הוא יחנה ובכל מקרה הוא יקבל דוח?

<קארין אלהרר (יש עתיד):>
ברור. 

<נמרוד הגלילי:>
הבעיה היא שאם אותו נכה יחנה והוא יקבל את הדוח כי הוא הפריע לתנועה, והיה בא בדיוק פקח והייתה משאית שגם היא תקבל את הדוח, מה יקרה בכל שאר המקרים שאין פקח והמשאית חונה ב-double parking ומפריעה לתנועה? הפקחים לא נמצאים בכל המקומות המיועדים לחניה ופריקה. 
<חן כהן:>
אני מבקשת להזכיר. כל הצעת החוק הזאת נועדה באיזשהו מקום כדי להגדיל את מספר החניות של הנכים ולא בשביל להפריע לפריקה והטעינה של הסוחרים, נכון? 

<קארין אלהרר (יש עתיד):>
צודקת. 

<חן כהן:>
אז אולי חלק מההצעה שהרשויות המקומיות עשו, העניין של לעשות חניית נכים ליד פריקה וטעינה, משהו שיחייב אותם שבאזור - - -

<קארין אלהרר (יש עתיד):>
לא, לא.
<חן כהן:>
הרי פריקה וטעינה זה אזור שאתם לוקחים אותו כי הוא ליד איזשהו פתח למשהו ציבורי, מתוך הנחה כזאת, אז בואו נגיד להכריח אותם שבכל מקום של פריקה וטעינה תהיה באזור של 60 מטר עוד חניית נכים. זה יהיה לכם גם לכל היום, לא רק בשעות שהן לא לפריקה וטעינה. 

<היו"ר מירב בן ארי:>
טוב, אין ברירה, אנחנו הולכים לסידור עליו דיברנו, שחניית נכים תהיה מוסדרת מעבר לשעות הפריקה והטעינה עם חצי או אחד מתוך שתיים. 

<קארין אלהרר (יש עתיד):>
לפי הגבוה.

<היו"ר מירב בן ארי:>
לפי הגבוה. ובשעות של פריקה וטעינה לא תהיה חניית נכים. זה הסידור.

<ישראל אבן זהב:>
אבל אז יהיה מותר לחנות לפי חוק חניה לנכים בתנאי שלא מפריעים. 

<קארין אלהרר (יש עתיד):>
כן. ברור. 

<קריאה:>
25 דקות. 

<קריאות:>
לא. לא. 

<קריאות:>
- - -

<היו"ר מירב בן ארי:>
זה הנוסח שיגיע לקריאה שנייה ושלישית. 

<שחר פרלמוטר:>
זה לא גורע את סעיף 2. סעיף 2 ממשיך לחול. 

<קארין אלהרר (יש עתיד):>
בסדר. תעלי להצבעה, מירב. 

<היו"ר מירב בן ארי:>
הוא חל בכל מקרה. אנחנו מצביעים כמו שהסברנו עכשיו את הנוסח הסופי, הוא יעלה לקריאה שנייה ושלישית. מי בעד? מי נגד? מי נמנע?

הצבעה

בעד – 2
נגד – אין 

נמנעים – אין
הצעת חוק חניה לנכים (תיקון מס' 6) (חניה באזור המיועד לפריקה ולטעינה), התשע"ד-2014, נתקבלה לקריאה שנייה ושלישית.

<היו"ר מירב בן ארי:>
התקבלה ההצעה פה אחד. 

<קארין אלהרר (יש עתיד):>
תודה רבה.

<היו"ר מירב בן ארי:>
תודה רבה לכולם, הישיבה נעולה.

<הישיבה ננעלה בשעה 15:50.>
[image: image1.png]